text:
Guverineri w’ Intara y’ amagepfo Mureshyankwano Rose yanenze abasore n’ inkumi biga mu mashuri yisumbuye bajya mu biruhuko bakirirwa mu gitanda aho gufasha ababyeyi imirimo avuga ko we yiga muri ayo mashuri yatahaga agahinga kandi ko bitamubujije kuba uyu munsi ari guverineri.
Mureshyankano yabivuze kuri uyu wa 15 Mutarama 2018 mu Karere ka Nyanza, ubwo yitabiraga igikorwa cyo gutaha ibyumba by’amashuri bishya bigera kuri 31 biherutse kubakwa.
Yabwiye urubyiruko rwari ruteraniye aho ko rukwiye kwita ku murimo by’umwihariko bafasha abayeyi babo imirimo yo mu rugo kandi n’abana bato bagatozwa umurimo hakiri kare ariko batavunishwa.
Yagize ati “Ukagera mu rugo ugasanga rurimo umukobwa w’inkumi ariko umukecuru ungana nanjye ni we uri gukubura, umukobwa ngo ntiyakubura ngo yiga mu mashuri yisumbuye, ayo mashuri ntacyo azakugezaho niba utabasha guca bugufi ngo ukore isuku mu rugo rwanyu. Ugasanga abahungu amakabutura cyangwa amapantalo aragera aha (munsi y’ikibuno) ntashobora kuzitura ihene cyangwa gushaka ubwatsi bw’inka”.
Guverineri Mureshyankwano yitanzeho urugero avuga ko akiri muto yatojwe umurimo n’ubu akaba akunda gukora, bityo asaba urubyiruko gukunda umurimo.
Ati “Nanjye ndi umubyeyi mfite abana kandi nararezwe, twebwe mu biruhuko twarahingaga twazava ku ishuri tugasanga imyaka yeze bakagurisha tukabona amafaranga y’ishuri, ubwo se gukora iyo mirimo byatumye ntaba Guverineri? Mwa bana mwe nta kintu gitanga amahoro n’umugisha nko gukora, gukora ntawe byishe ahubwo kurera amaboko birica”.
Yibukije abangavu ko bagomba kwirinda gukunda iby’ubusa kuko ahanini ari byo bituma bashukwa bagaterwa inda zitateguwe bikababyarira ingaruka mbi.
Ati “Abana b’iki gihe bashaka kurera amaboko, ntibashaka gukora ariko barashaka gutunga telefone nk’iya Guverineri (…) aho niho hava rimwe na rimwe gushukwa, uyimuhaye akamukoresha ibyo ashaka, niba ari umukobwa akamutera inda cyangwa umuhungu akamwigisha kunywa urumogi n’izindi nmgeso mbi”.
Ibi byanashimangiwe na bamwe mu babyeyi bo mu karere ka Nyanza bavuga ko abanyeshuri basuzungura ababyeyi babo bitwaje ko biga mu mashuri yisumbuye.
Leta y’ u Rwanda yashyizeho gahunda y’ uburezi kuri bose aho muri iki gihe buri mwana wese agomba kujya kwiga. Aha niho abayobozi bahera basaba ababyeyi kutavutsa umwana n’ umwe uburenganzira bwo kwiga.
Rose Mureshyankano n’ abandi bayobozi bafungura kumugaragaro ibyumba by’ amashuri byubatswe mu karere ka Nyanza: Amafoto, Igihe
Nsanzimana Ernest ni Umwanditsi mukuru w’Ikinyamakuru Umuryango. Yatangiye gukorera iki kinyamakuru muri Nzeli 2016, afite Impamyabumenyi y’Icyiciro cya Kabiri cya Kaminuza (A0) mu Itangazamakuru n’Itumanaho yakuye muri Kaminuza y’u Rwanda Ishuri ry’ itangazamakuru n’ itumanaho


c: text/html

text:
Mu itegeko rishya ... igihano gito ku bazajya bafatirwa mu bikorwa bijyanye n’ibiyobyabwenge kizaba imyaka 20 y’igifungo...kugeza kuri burundu
Kuri uyu wa kane taliki ya 11 Mutarama, ku cyicaro gikuru cya Polisi y’u Rwanda ku Kacyiru habereye inama nyunguranabitekerezo ku kurwanya ibiyobyabwenge cyane cyane mu rubyiruko, hagati ya Polisi y’u Rwanda n’abanyamahoteli, utubari, utubyiniro n’abafite amacumbi.
Iyi nama yari yitabiriwe na Minisitiri w’Ubutabera akaba n’Intumwa nkuru ya Leta, Jonhston Busingye, ari nawe wari umushyitsi mukuru ari kumwe n’Umuyobozi mukuru wa Polisi y’u Rwanda IGP Emmanuel K.Gasana, umuyobozi w’Umujyi wa Kigali , Pascal Nyamurinda ndetse n’umuyobozi w’ihuriro ry’abatanga serivisi zo kwakira no gucumbikira abantu mu Rwanda (Rwanda Hospitality Association), Nsengiyumva Barakagwira.
Mu ijambo yagejeje ku bayobozi n’abacunga ibigo byavuzwe haruguru bagera kuri 250, Minisitiri Busingye yavuzeko iyi nama ari ingenzi kuko yiga ku kibazo cyugarije abanyarwanda. Yavuze ko abikorera bafite uruhare rukomeye mu iterambere ry’igihugu kandi ko serivisi batanga nazo ari umusanzu ukomeye ku mutekano.
Yagize ati " Ni ibyo kwishimira kuba duhuriye hano twiga ku kibazo cy’ibiyobyabwenge kandi mu nzego zitandukanye , tuvuga ku kintu cyatuma ku mpamvu zitandukanye, ibyo dukora ejo cyangwa ejo bundi byahagarara ntagikozwe."
Yakomeje agira ati " Ibiyobyabwenge si ibyo kurya, si imiti, nta ntungamubiri bigira, ntitugomba kwirengagiza ibibera hanze hano, ntitugomba kurebera urubyiruko rwacu ruri mu biyobyabwenge n’iyo bataba abana bacu, tugomba kuvuga "Oya, ntibigomba kutubera mu maso."
Minisitiri Busingye yongeyeho ati " Ubu turaha tuvuga ibiyobyabwenge , hari bamwe mu bana bacu bari aho tutari barimo gukora bimwe mu byo turimo gufatira imigambi yo kurwanya, ntimugomba gutinya abakiliya banyu mwabona babirimo kabone n’iyo baba babazaniye amafaranga."
Yavuze ko ubwiyongere bw’ikoreshwa ry’ibiyobyabwenge bwakabije muri iyi myaka kuko nko muri 2008, hakirwaga imanza 20 ku biyobyabwenge 20, none muri iyi myaka ziragera ku 3000.
Minisitiri Busingye ati " Iki ni ikibazo dufite kuko bituma udatekereza neza, nta buzima bwiza, bituma umuntu yishora mu byaha bitandukanye,...muri rusange, umutekano w’abantu n’ibyabo ntibyabana n’ibiyobyabwenge."
Yasabye abitabiriye inama kuba abafatanyabikora, bagatanga amakuru kuwo babona akora ibifite aho bihuriye n’ibiyobyabwenge , abasaba k obo n’abo bayobora mu kazi bakwiye kuba maso , ko twese dushyizeho akacu twabirwanya.
Minisitiri Busingye yavuze ko mu itegeko rishya rigiye kuzasohoka ku birebana n’ibiyobyabwenge, igihano gito ku bazajya bafatirwa mu bikorwa bijyanye n’ibiyobyabwenge kizaba imyaka 20 y’igifungo, kikazageza ku gifungo cya burundu bijyanye n’uburemere by’icyaha.
Asoza yagize ati " Icy’ibanze twifuza ari ukurangwa n’ubushake, ubufatanye, gusangira amakuru n’ibindi byose bigomba kudufasha kugirango tugere ku ntego yo guca burundu ibiyobyabwenge cyane cyane mu rubyiruko rwacu."
Mu ijambo rye, IGP Gasana yashimiye abitabiriye inama anavuga ko n’ubwo bakora akandi kazi ariko baje mu buryo bw’ubufatanye na Polisi mu kurwanya ibiyobyabwenge cyane cyane mu rubyiruko.
IGP Gasana, umuyobozi mukuru wa Polisi y’igihugu
Batanze ibitekerezo binyuranye
Yavuze ko ibyinshi mu biyobyabwenge bikomeye bituruka mu bindi bihugu nka kokayine, heroyine,mugo, mayirungi, kanyanga n’izindi nzoga zitemewe byose byibanze mu rubyiruko birwangiza.
Yagize ati " Ntitugomba gutuma urubyiruko rwacu rwangirikira mu biyobyabwenge n’ibindibisindisha bafatira mu tubari,amahoteli,utubyiniro n’ahandi muyobora."
Yakomeje avuga ko amadosiye 3000 ajyanye n’ibiyobyabwenge n’ibisindisha ariyo yakozwe umwaka ishize , 4000 bafungiwe ibiyobyabwenge no kunywa ibisindisha biganjemo urubyiruko, naho 116 bamaze gufatwa kuva uyu mwaka watangira, 66 muri bo ni urubyiruko."
Aha yagize ati " Turasaba abakora serivisi zakira aba bantu kubabuza kujya mu tubari, buri wese abe ijisho rya mugenzi we, dutange amakuru atuma bitaba kandi dukumire bitaraba."
Birashoboka ko twabirwanya kugeza kuri 95 ku ijana, ndabasaba ubufatanye, inzego zose zirahari kdi ziteguye ubwo bufatanye."
Asoza IGP Gasana yavuzeko kujya mu biyobyabwenge ari uguta umuco, ubwenge n’icyerekezo maze avuga ko ntawabyemera ahubwo bigomba kurwanywa kandi ko ntacyananirana habayeho ubufatanye , abasaba gucuruza neza ariko hatarimo ikintu cy’ibiyobyabwenge.
Umuyobozi w’Umujyi wa Kigali Pascal Nyamurinda mu ijambo rye, yavuze ko Umujyi ugomba gukura ariko zimwe mu nkingi ugomba gukuriraho, iy’ibanze ari umutekano, abawutuye bakaba aribo babifitemo inyungu kurusha abandi ngo kuri we, ibi ntibyagerwaho nta bufatanye.
Yagize ati " Akazi mukora tugaha agaciro kandi mufite uruhare mu mikurire y’umugi, niyo mpamvu mugomba no kugira uruhare mu guca akajagari n’ibindi bibangamira imikurire y’umujyi, dufatanya muri byose."
Nk’uhagarariye abaturage, turizeza ubufatanye n’abashoramari mu buryo bw’umutekano kuko twese tuwufitemo inyungu, tugomba kuwufata nk’ikintu duhuriyeho kandi tukawubumgabunga."
Nsengiyumva Barakagwira uhagarariye Ihuriro rihuza abatanga serivisi zo kwakira no gucumbikira abantu (Rwanda Hospitality Association) yavuze ko batewe ishema n’ubufatanye na Polisi kandi ibikorwa bya Polisi aribo bifitiye inyungu nk’abacuruzi kurusha abandi bose.
Barakagwira yagize ati " Ndizeza ko ubu bufatanye na Polisi buzakomeza kandi tuzatunganya n’ibindi byose bitaragerwaho hagamijwe umutekano w’abo twakira , ibyabo n’abanyarwanda muri rusange."

robotstxt: allowed

filter: keep


text:
Gusubizwamo Imbaraga kubwo kuramya Imana/ Rev Antoine RUTAYISIRE
Abakirisito ntabwo bajya bafata umwanya batekereze yuko iyi nzira bagendamo, ari inzira imeze nkuko Abayisirayeli bagendaga bavuye muri Egiputa bajya mu gihugu cy’amasezerano kandi bamaze imyaka mirongo ine mu butayu. Urugendo abasirayeli bakoze ni igishushanyo cy’urugendo rwacu. Icyabasubizagamo imbaraga natwe nicyo kizadusubizamo imbaraga.Ikibazo rero abakirisito benshi baragiye ariko ntibaragera aho bajya, baragiye baracumbika.
Abantu benshi iyo bakijijwe barakizwa bakihana ibyaha bimwe gusa yageza hagati agaparika aho , akavugango ariko njyewe sinywa inzoga, sinywa itabi, sinjya nsambana nageze iyo njya, oya nturagerayo. Buri mukirisito wese akenera gusubizwamo imbaraga kuko urugendo ni rurerure. Eliya yigeze gucika intege aragenda ahungira ku musozi wa Horebu, yicara munsi y’igiti cy’umurotemu yisabira gupfa, Imana yohereza marayika aramugaburira, ararya arangije arongera ariryamira arasinzira bikubwirango nta mbaraga zari zasubiyemo ariko Imana ibwira marayika ngo subirayo wongere umugaburire, marayika araza aramubwirango Eliya byuka wongere urye, ngo ararya avanamo imbaraga iryo bondo yarigendeye iminsi mirongo ine, agera i Horebu ku musozi w’Imana. Iteka ryose dukenera gusubizwamo imbaraga.
Igihindura ibintu byose ni aho Imana ihagaze, iyo Ezekiyeli ahagarara mu kibaya cy’amagufwa yumye wenyinye ntiyari kuhivana. Ubuzima ntibujya burangwa no kwiheba iyo amaso uyerekeje ku Mana. Twese hari ubwo tuzahagarara mu kibaya cy’amagufwa yumye , uzakubeshya ngo iyo ukijijwe Imana igenda iguteruyeee, hari igihe igushyira hasi ukigenza, Ikakubwirango nzagendana nawe ariko ni wowe uzigenza, uburyo Imana idutwara ntabwo itugira bajeyi. Hari igihe abantu bakubeshya ngo iyo ukijijwe ntabwo ubabara, ntabwo uhura n’ibibazo, abakwanze baragukunda, ibintu byose bigenda neza, ntabwo ariko Imana ibigenza ahubwo iravugango amakuba y’umukiranutsi azaba menshi ariko yose Uwiteka azayamukuramo.
Ni iki kizadusubizamo imbaraga mu makuba ?
1. Ijambo ry’iby’Imana yavuze
2. Gusenga ugahoza amaso ku Mana
3. Kuguma mu mwuka
4. Kugira icyerekezo cyo gukorera Imana
Hari ubwo umuntu aza akambwirango rwose Pasita Imana iguhe umugisha, ikurinde nkamubwirango izabikora kuko ibifitemo inyungu. Uzafate ubuzima bwawe ubwegurire Yesu.
Nkiri umusore maze gukizwa nafashe urupapuro nandikira Imana, “urumva rero mwami Yesu, nyuma yo gutekereza kubyo wankoreye, ndagirango dusezerane ibi ngibi, ubuzima bwanjye bwose warakoze kumbabarira ibyaha nakoze nkiri mu bujiji none guhera uyu munsi mfashe icyemezo: Nzajya aho ushaka, nkore ibyo ushaka , mbikore uko umbwiye kugeza igihe uzagarukira ndasinya. Ubundi njya kubatizwa mu mazi menshi , ntamuntu wambwirije nari umukatolika nabwirijwe na Yesu uretseko hari abamfashije gukura. Nabwiye umupasiteri ngo ndashaka kubatizwa kandi mbere yo kubatizwa uzambabarire mbanze ntange ubuhamya, ntabwo nzabarambira nzavuga amagambo ane gusa, nzabwira Imana ngo: Mana warakoze kumbabarira kandi warakoze kunyereka Yesu, icya kabiri nzabwira satani ko nasezeye ntazagaruka , icya gatatu nzabwiranti ngo mumbere abahamya ko nabivuze mwumva, icya kane nzabwira umutima wanjye ubyemere ko ariko nzabaho, pasteri yarasetse arambwira ngo nzaze mbatizwe mvuge ayo magambo hanyuma arambatiza. Ubundi rero iyo wafashe ubugingo bwawe ukabuharira Yesu ujya umunyango afitemo inyungu zo kukurinda, jya umenyako akwitaho kuko yagushoyemo umushinga we, yagushyizemo igishoro gikomeye nta nyungu yagira aguhombe, ibyo uzanyuramo byose uzakomezwa n’Ijambo ry’Imana, uzakomezwa no gusenga Imana,uzakomezwa no kuzura umwuka , uzakomezwa no kwibukako iteka ryose Imana igufiteho umugambi kandi itazakureka mbere yuko iwusohoza.
Ikintu kizatuma ubuzima bwose n’imibereho ubayeho bitakugiraho imbaraga ni ikintu kitwa “kuramya”? Imana yaravuzengo nuca mu mazi ntazakutembana, nuca mu muriro ntuzashya kuko nzaba ndikumwe nawe. Ntarindi humure Imana iha abantu bayo uretse kubana nabo. Ntabwo Imana yigeze ivugako tutazahura n’inzara n’inyota cyangwa intambara, urupfu n’indwara icyo yavuze ni kimwe “Nzabana nawe”
Reka dusome ijambo ry’Imana, 2 samweli 6:4… ”Nuko barikura mu rugo rwa Abinadabu rwo ku musozi ririho isanduku y’Imana, Ahiyo ayigiye imbere. Dawidi n’umuryango wa Isirayeli wose biyerekera imbere y’Uwiteka, bacurangisha ibintu by’imiberoshi by’uburyo bwose, n’inanga na nebelu n’amashako, n’ibinyuguri n’ibyuma bivuga” “Nuko byagenze bitya: abahetse isanduku y’Uwiteka batambutse intambwe esheshatu, ahatambira impfizi n’ikimasa cy’umushishe. Maze Dawidi yiyerekera imbere y’Uwiteka aca ikibungo, kandi yari yambaye efodi y’igitare. Dawidi n’umuryango wa Isirayeli wose bazamura isanduku y’Uwiteka, biyamirira bavuza amakondera.”
Ndagirango tuvuge kuramya Imana ni iki? Iyo tuvuze icyubahiro cy’Uwiteka, muri Bibiliya uzasanga ikibazo cyagiye kiba hagati y’Imana n’ubwoko bwayo, uzasanga ari icyubahiro cy’Uwiteka. Imana mu buryo butandukanye yagiye irema ibintu bituma icyubahiro cyayo kigaragarira abantu bose bumwe muri ubwo buryo ni ibiremwa yaremye. Ibyo Imana yaremye byose byamamaza icyubahiro cy’Uwiteka. Dawidi yabivuze neza muri Zaburi 8:4-5 “Iyo nitegereje ijuru, umurimo w’intoki zawe, N’ukwezi n’inyenyeri, ibyo waremye, 5 Umuntu ni iki ko umwibuka, Cyangwa umwana w’umuntu ko umugenderera? ” Ariko kenshi ntabwo abantu bibwiriza barebe ibyo, Imana yagiye ishyiraho ibintu byo kutwibutsa icyubahiro cyayo.
Isanduku y’Uwiteka Abafilisitiya bayinyaze biturutse ku byaha bya bene Eli, Hofuni na Finehasi bakoreraga ibyangwa n’amaso y’Uwiteka mu rusengero kuko basambanyaga abagore bakoraga mu rusengero. Ubwo Abisirayeli bajyaga kurwana, abafilisitiya babonye isanduku y’Uwiteka bashya ubwoba, baratinya ati ya Mana ifite amaboko akomeye turayikizwa ni iki? Ko ari hagati mu bisirayeli ariko mureke turwane nk’abagabo. Icyo gihe Abisirayeli ntibamenyeko Imana yabakuyeho amaboko kubera ibyaha by’abatambyi babo. Abafilisitiya baraje barabakubita, Hofuni na Finehasi barapfa n’ingabo za isirayeli ziratatana. Isanduku isigara aho abafirisitiya barayitwara, bayigejeje iwabo bayishyira mu nzu y’ikirwamana cyabo dagoni bukeye mu gitondo basanga dagoni yibwirije yaciye bugufi imbere y’Imana, iraramya, iyo Imana yaje za dagoni zica bugufi. Baravugana bati buriya ni umuyaga wayihushye ,umva imana ihuhwa n’umuyaga, barayiterura bayisubiza ku gitereko cyayo, Imana iravuga ngo Njyewe nanga agasuzuguro,ifata dagoni iyica umutwe n’amaboko noneho iyijugunya hanze, baraza basanga aho binjirira mu rusengero rwa dagoni, dagoni iri hanze Imana isigaramo yonyine. Uwo munsi Imana yahise ibateza n’indwara hirya no hino, bigeze aho baravugana bati iyi mana ya Isirayeli ishobora kwirwanirira twatsinze isirayeli ariko ntitwatsinze Imana yabo, nimuyireke itahe.
Hano isomo dukuramo dukwiye kumenya ko Imana ari Imana kandi itura hagati muri twe kugirango iturinde no kugirango idutunge. Iyo Imana yaje hagati muri twe imbaraga ziraza, ubwenge buraza,kunesha biraza,gukomera biraza. Imana niyo mugaba wacu niyo iturinda.
Kuramya ntabwo ari ukuririmba,gerageza nuririmba uririmbe nkuri kubona Imana, uririmbe nk’uyibwira. Kuko hari igihe ushobora kuririmba nawe ubwawe Imana ntayo wabonye ,uririmba gusa kuberako indirimbo iryoshye. Bizakubaka, bizagukomeza umunsi uzaririmba ukajya wumva amagambo y’Imana, ukumva ibyo uririmba wahindutse byo, ukumva ibyo uririmba ni byabindi ubaho. Ibintu bitangira kuryoha iyo Imana yatangiye kukuryohera.
Iriya sanduka ni igishushanyo cy’icyubahiro cy’Imana. Dawidi yayigaruye muri Isirayeli ariko twe uno munsi , Imana ishaka gutura muri twe tukagendana nayo. Imana ishaka kugaruka ikaba hagati mubyo tubamo, mu byo dukora, mu byo tunyuramo. Ukavugango ibi nzabinyuramo mperekejwe n’Uwiteka. Kuko muri kiriya gihe Isirayeli yari ikikijwe n’abanzi benshi Dawidi aravugango ikizadukiza, reka tuzane Uwiteka aze ature hagati muri twe, nicyo yabanjirijeho.
Witeguye kuzana Imana ikaba iya mbere mubuzima bwawe ? witeguye kubaha Imana ukagenda nkuko ivuga ? Aho gushaka kurya imigisha y’Uwiteka ariko utubahirije amategeko ye! Kuko mu isanduku y’Uwiteka harimo Manu ishushanya imigisha yose duhabwa ariko harimo n’amategeko icumi ashushanya kumvira Uwiteka. Hari abantu bashaka kurya umugisha ariko batumvira, hari n’abantu bumvira ariko bataziko Imana itanga umugisha.


text:
Ikanzu za droite zibera abafite hasi hato
Abantu bakunze kwibeshya ko iyo umuntu adafite hasi hanini haruta hejuru adashobora kuberwa n’ikanzu ya droite ariko burya biterwa n’ubwoko bw’ikanzu ya droite wambaye kuko hari izo usanga zibera bene abo bantu bateye gutyo kurusha nuko bakwambara izitaratse hasi.
Bene izo kanzu zibera abantu bafite hasi bato kandi ari droite zirimo ikanzu za gapira ariko zikomeyemo gake, ikanzu za cotton n’izindi kanzu zitandukanye wasanga mu iduka rya City Walk rihereye mu mujyi imbere y’ahahoze Eto Muhima.
Dore amafoto agaragaza amakanzu ya droite abera abantu bafite hasi hato
IKANZU YA 1
IKANZU YA 2
IKANZU YA 3
IKANZU YA 4
IKANZU YA 5
IKANZU YA 6
IKANZU YA 7
IKANZU YA 8
IKANZU YA 9
IKANZU YA 10
Gracieuse


text:
MC Anita Pendo, umwe mu bagore bakora imirimo inyuranye mu myidagaduro yo mu Rwanda, yatangaje byeruye ko agiye kubyarana na Ndanda Alphonse umwana wabo wa kabiri.
Uyu munyamakuru akaba n’umushyushyarugamba uzwi cyane mu Rwanda yemeje aya makuru amaze iminsi acicikana,yifashishije urubuga rwe rwa Instagram.Ubu butumwa Anita akaba yabusohoye mu gitondo cyo kuri uyu wa Gatandatu, tariki 30 Kamena 2018, buri kumwe n’ifoto imugaragaza yambaye umwambaro w’ikanzu nini y’umutuku wijimye, yicaye mu ruganiriro ndetse akaboko kamwe gafashe ku nda akandi gakora ku itama,maze atangaza ko ashimira Imana yamuhundagajeho imigisha kuri ubu akaba ategereje kwibaruka undi mwana.
Yagize ati :“Nta gihunga, nta guhungabana, nta maganya, ahubwo ndavuga imirimo Imana ikora ndetse no gukomera kwayo. Ndagutegereje kibondo cyanjye. [Akurikizaho utumenyetso tw’imitima ibiri n’akagaragaza umugore utwite]”


text:
Inshamake y’igitabo cy’UMUBWIRIZA
Igitabo cy’umubwiriza kiri mu mugabane wa ya mizingo 5 igize isyo bita "Megillote” mu minsi mikuru. Mu ruheburayo "Koheleti" kubwirinza cyangwa se umubwiriza, rihwanye n’ijambo "Kohali" ryo mu rugiriki, kuvugira ijambo mu iteraniro, gukoresha igiterane. Ni ukuvuga ko umwanditsi w’iki gitabo ari umwigisha.
Umwigisha yivuga ko ari umwami w’i Yerusalemu, umuhungu wa Dawidi (1:1). Ntashobora kuba ari undi uretse Salomo wari ufite ubuhanga n’ubwenge bwinshi (1:16).
Iki gitabo gishobora kuba cyaranditswe mu kinyejana cya 10 MK
Iki gitabo kigenda kigaruka ku ijambo rimwe ko byose ntacyo bimaze: ubukungu, ubuhanga, urukundo, ubuzima...Mu bikorerwa mu isi byose icyo umubwiriza abonye gifatika ni ukumenya Uwiteka naho ibindi byose ni ukwiruka inyuma y’umuyaga (12:13)
.
A) 1: 1 -4: 16: Umubwiriza aratwereka ko yabonye ko iby’isi byose ari ubusa.
B) 4: 17-10:20: Umubwiriza akimara kubona ko byose ari ubusa hari inama agira abantu: kwinezeza mu buzima bwabo ariko bitondera amategeko y’Imana.
C) 11:1-12:6: Umubwiriza akimara kubona ko ibimukikije byose ari ubusa, ahitamo kurarikira abasore kubura amaso ngo barebe mu ijuru, ko aribwo babona umunezero ushyitse.
Muri iki gitabo munsi y’ijuru riravugwa inshuro zirenga kuri 28.
Iyo dusomye iki gitabo tubona ko uwacyanditse ari umukristo wuzuye akimara kwerekana ko iby’isi bitagira umumaro arerekeza abantu ku kwizera nyakuri.
Muri iki gitabo Imana ivugwamo kenshi. Imana ni yo itanga ubutunzi, ni yo itanga byose. Ni iyo gutinywa no kwibukwa kubera ko izashyira byose mu rubanza. Mu yandi magambo, iki gitabo kiratwereka ko ari nta handi amahoro yabonerwa atari muri Yesu.


text:
Kanda ku ifoto urebe andi mafoto y'abakobwa bashyushye
Kanda hano >>> Reba Abakobwa Bashyushye cyane
Guhuza Igitsina Bwa Mbere-Ku Bahungu
Ibibazo Abahungu Bakunze kwibaza
Ese ndibubikunde?
Ese ndibushimishe mugenzi wange?
Ese niwe koko tugomba gukorana imibonano mpuza bitsina?
Ese ndibuze kuyihagurutsa? Ese ndabishobora ntanseka
Ibi ni ibibazo abahungu benshi bibaza mbere yo gukora imibonano mpuza bitsina. Muby’ ukuri rero inshuro ya mbere ntabwo igenda uko umuntu aba yabitekereje, abahungu benshi bemeza ko umuhungu arangiza vuba cyane kandi ibintu bidakozwe neza.
KWITEGURA
Icyintu cya mbere ugomba gutekerezaho ni umuntu mugiye gukorana imibonano mpuza bitsina. Uwo muntu agomba kuba agukunda kandi nawe umukunda, kugirango ibintu biramutse bigenze nabi mufashanye nta soni cyangwa kwitana bamwana. Abahungu benshi bahubukira mu mibonano mpuza bitsina batarabyitegura kubera inshuti zabo ziba zarabikoze kandi zikabaseka ngo ntibarabikora,. Ibyo ntacyo bivuze na gato! Ntawuzi igihe agomba gutegereza. Icyo ugomba kw’itaho nuko utazicuza impamvu wabikoze nyuma yaho.
Dore ibibazo bimwe na bimwe wakwibaza:
-Mugenzi wange mufitiye ikizere?
-Ese dushobora kumarana igihe kirekire?
-Hari umuntu cyangwa ikintu birimo gutuma mpubuka?
Ikindi kandi, uramutse wumvishe utabishaka cyangwa utarabyitegura neza, nta mpanvu yo guhubuka, wategereza. Kandi na mugenzi wawe ari umuntu ugukunda yabyumva akagufasha kugirango witegure.
INAMA
Kuganira ni kimwe mu bintu bituma imibonano mpuza bitsina igenda neza, mwabiganira mbere yo kubikora na nyuma kugirango mubwirane ibyagenze neza n’ibitagenze neza. Iyo mubivuganye mujya kubikora mwese mubyiteguye.
Ushobora guhagarika imibonano igihe cyose ushakiye, mwaba mwatangiye cyangwa mutaratangira, ntakibazo, upfa kuba wumva udashaka gukomeza, si ngombwa gukora ibintu kuberako bishimisha mugenzi wawe kandi wowe bitagushimisha.
Niba ugize ibibazo igitsina cyawe kikanga guhaguruka (gushyukwa) ntago biba bigoranye cyane kuko ni ibintu bishobora kubaho ku nshuro za mbere. Icyo wakora ni ukutabitekerezaho cyane ngo wumve ko isi yahagaze, kuko kubitekereza muri ubwo buryo byatuma ukomeza kunanirwa gushyukwa. Ahubwo wakwitonda ukongera ukagerageza hashize akanya cyangwa se ku munsi ukurikira. Niba mugenzi wawe mwumvikana ntakibazo yagutera, ahubwo ashobora kubigufashamo mu buryo butandukanye...
Ikintu gikomeye tugomba kwibuka ni ukwirinda, tugakoresha agakingirizo kuko idwara nka sida n’ibibazo bishobora guturuka mu mibonano mpuza bitsina ari nyinshi. Udukikingirizo tuboneka ahantu hose mu gihugu, haba mu ma kiosque cyangwa se muri za pharmacie.


text:
Gishamvu:Abasigajwe inyuma nÔÇÖamateka baratabaza
Gitifu Ruti na Zirabaruta rurageretse kubera inkunga yabo atabaha
Urubyiruko rw’abasigajwe inyuma n’amateka rw’I Gishamvu rwatewe inkunga ntiyarugeraho yigumira mu biro bya Gitifu Ruti.
Zirabaruta Innocent uhagarariye abasigajwe inyuma n’amateka ngo aho guhara miliyoni eshatu azagera no kwa Perezida Kagame.
Munyentwari narenganure abarenganijwe na Gitifu wa Gishamvu
Intabaza y’abasigajwe inyuma n’amateka bo mu murenge wa Gishamvu irava kuri miliyoni eshatu bahawe na Minisiteri y’ubutegetsi bw’igihugu kugirango biteze imbere akaza kuribwa na Gitifu wuwo murenge bwana Ruti Bizimana.Birababaje binateye agahinda kumva ko hari umuntu ukirya inkunga zigenerwa abatishoboye. Inkuru twandika irava hagati yuyobora umurenge wa Gishamvu ariwe Ruti hamwe na Zirabaruta uhagarariye abasigajwe inyuma n’amateka bo muri uwo murenge.
Mayor Muzuka yakingiye ikibaba amakosa Gitifu Ruti yakoreye abasigajwe inyuma n'amateka
Tariki 07/05/2015 nibwo twahuye nabamwe mu basigajwe inyuma n’amateka bo mu murenge wa Gishamvu turaganira. Nitwa:Zirabaruta Innocent:Mpagarariye abasigajwe inyuma n’amateka bo mu murenge wa Gishamvu,nkaba nsaba ubuvugizi k’umuntu wese ubasha kugera ku nzego zibifitiye ububasha ko zadusabira kurenganurwa zikaduhesha inkunga zacu zizizmirira mu murenge wacu wa Gishamvu uyoborwa na Gitifu Ruti Bizimana Emmanuel.Izo nkunga uvuga ziba zavuyehe?Zirabaruta ati:Inkunga zatanzwe na Minisiteri y’ubutegetsi bw’igihugu kugirango zizagoboke urubyiruko ruba rwarize imyuga.
Urubyiruko uhagarariye rungana iki iyo nkunga yariwe yo ingana iki?Zirabaruta ati:Urubyiruko urarwumva ni abahungu n’abakobwa bose ni 16 bakaba barize imyuga ku nkunga ya Minisiteri y’ubutegetsi bw’igihugu ikaba ingana na miliyoni eshatu z’amanyarwanda.Iyo nkunga uvuga mwari kugabana umwe akajya kwikenura cyangwa mwari gukora koperative?Zirabaruta ati: Iyo nkunga twari kuyigura ibikoresho hagendewe ku mwuga buri muntu yagiye yiga mu ishuri.Ubuse mu bwiwe n’iki ko amafaranga yanyu Gitifu Ruti yayariye?Zirabaruta we ati:Twaje kumva ko muy’indi mirenge bahawe inkunga zabo natwe ,ntibyatinze nahise mfata rwa rubyiruko tujya ku biro by’umurenge wa Gishamvu tubaza Gitifu Ruti aho inkunga itugenewe iri,ako kanya yarambwiye ndi kumwe nabo mpagarariye ngo amafaranga yanyu ni miliyoni eshatu kandi ko buri mwana azabona ibikoresho ko tugomba gutegereza.Kuki mutategereza icyo Gitifu ababwira ntabwo mwizera umuyobozi wanyu?Zirabaruta ati:Ubu nta cyizere twamugirira mu gihe indi mirenge babibonye twe tuakaba tudakora kandi twese baratugeneye hamwe,ntabwo abandi bahabwa ngo hasigare umurenge wacu wa Gishamvu.
Ese icyo gihe mwagiyeyo urakibuka niba wibuka hari mu kuhe kwezi hari no mu wuhe mwaka?Zirabaruta ati:Hari mukwezi kwa kalindwi 2014 kandi kugeza nubu tuganira twakomeje kwibutsa biba iby’ubusa.Mwaba muheruka kujya kumwibutsa ngo mwumve icyo ababwira?Zirabaruta ati: Iyo tugiyeyo aratubwira ngo nimugende muzagaruke none amaso yaheze mu kirere.Icyifuzo cyanyu ni ikihe?Zirabaruta ati:Twifuza ko uwashobora kutugeza kwa Perezida wacu Kagame ngo tumubwire ko Gitifu Ruti yatuririye inkunga yatwihereye ngo twiteze imbere.Zirabaruta ati:Muzatubarize icyo tuzira natwe turi abantu nk’abandi mutwitayeho twareka guheranwa n’ibumba.Ikinyamakuru ingenzi nyuma yo kuganira n’uhagarariye abasigajwe inyuma n’amateka wo mu murenge wa Gishamvu twashoboye no kubona bamwe mu rubyiruko rwize amashuri y’imyuga rukaza no kugenerwa inkunga na Minisiteri y’ubutegetsi bw’igihugu.Yatangiye agira ati:Nitwa Valentine Uwizeyimana:Ndi umwe mur’urubyiruko rwize imyuga ku nkunga ya Minaloc.Ubuse ko wize ugezehe witeza imbere ushyira mu bikorwa ibyo wize?Uwizeyimana Valentine ati:Ibyo nize ntabwo nabishyize mu bikorwa kuko tujya kwiga batwizezaga ko tugiye gusezerera kubumba inkono kuko ngo zitanagifite agaciro.
Ubuse bihagaze gute uracyabumba cyangwa uratungwa nibyo wize?Urashinyagura mbabazwa rero n’ukuntu na n’ubu tukirenganywa tuzira uko twavutse kandi atari twe twabihisemo.Dutangira kuganira wantangarije ko mwahawe inkunga yo kujya kwiga ikindi mu baza gishingiye he?Uwizeyimana Valentine ati: Turabaza amafaranga angana na miliyoni eshatu ari ku biro by’umurenge wacu wa Gishamvu yaje kimwe nayatanzwe ahandi ngo tuguremo ibikoresho bigendanye n’amasomo twize bityo dutangire tubishyire mu bikorwa dutandukane n’ibuna none byarananiranye twahejejwe mu gihirahiro.Ubushingirahe ko mwaheze mu gihirahiro?Uwizeyimana Valentine ati:Jyewe nasiragiye ku biro by’umurenge wacu wa Gishamvu nkakirwa n’ushinzwe imibereho myiza y’abaturage (Affaire sociale) ariwe Rutaganira Bernard agahora ambwira ko ibyacu babirimo none umwaka urashize amaso yaheze mu kirere.
Icyo usaba ubuyobozi bukuriye ubw’umurenge wa Gishamvu niki? Uwizeyimana Valentine ati: Dukeneye ko izindi nzego zikuriye Gitifu Ruti zamutwakira amafaranga yacu kandi bakanamukura Gishamvu.Mu gusoza ikiganiro wumva hakorwa iki? Uwizeyimana Valentine ati: Numva twahabwa inkunga yacu kandi ubu nta gasambu tugira ngo katubesheho ,kuko baduteje imbere twabasha kujya twiyubakira inzu tukanashyingirwa ku mugaragaro tugakora ubukwe nk’abandi banyarwanda bose. Tukiri ku nkuru y’inkunga y’abasigajwe inyuma n’amateka bo mu murenge wa Gishamvu twaje no kuganira n’umwe mu bashinzwe kubishyira mu bikorwa ariwe .Umwihayimana Mukabuzizi Perpetue wo mu muryango w’abigishwa ba Yezu Umukiza. Mwaba mukora ikihe gikorwa mugikorera he?Ma Soeur Mukabuzizi Perpetue ati:Ubundi jyewe nkora ubutumwa bwo kwita ku batereranwa n’abandi bo mu murenge wa Gishamvu ho muri paruwase ya Nyumba.
Iki gikorwa mwagitangiye ryari ?Ma Soeur Mukabuziziz Perpetue ati: Hashize imyaka icumi umuryango wacu uhakorera ubutumwa bwo kwita kubatereranwe na roho no ku mubili.Yakomeje agira ati: Hari abo twinjije muri Kiliziya abandi tububakira amazu ku nkunga itangwa na Kiliziya ,Leta nayo hari abo yubakiye inabaha ubwisungane mu kwivuza aribwo( mutuelle de santé) z’ubukene n’ubo bwose mu murenge wa Gishamvu hari abatarabibona.Uyu munsi bihagaze gute mu baterwa inkunga namwe?Ma Soeur Mukabuzizi Perepetue ati: Twifuza ko abavandimwe bacu batera imbere kuko twese twaremwe mu ishusho ry’imana kandi turareshya imbere yayo .Abo muhagarariye badutangarije ko hari inkunga bagenewe na Minaloc ntibayihabwa byifashe gute inkuru y’ukuri n’iyihe?Ma Soeur Mukabuziziz Perpetue ati:Inkunga twumvise babivuga ko bayivukijwe na Gitifu w’umurenge wa Gishamvu.
Mwe nkabahagarariye cyangwa abavugizi babantu batishoboye mwakoze iki ?mwaba mwaravuganye na Gitifu ngo mwumve icyo abivugaho?Ma Soeur Mukabuziziz Perpetue ati:Nahamagaye Gitifu Ruti akampa gahunda nagera kubiro bye nkamubura akantenguha kugeza na n’ubu ntabwo turahura.Iki kibazo cyatangiye ryari?Ma Soeur Mukabuzizi Perpetue ati:Ubu tuvugana kigiye kumara umwaka kuko cyatangiye mu kwezi kwa kalindwi 2014.Niki musaba Leta?Ma Soeur Mukabuzizi Perpetue ati: Twe icyo dusaba ni uko Leta yakurikirana inkunga igenera abatishoboye ikamenya ko zibageraho kuko hari igihe umuyobozi nk’uyobora umurenge wa Gishamvu atabyubahiliza.
Nyuma y’inkunga z’abasigajwe inyuma n’amateka haravugwa urugomo Ruti yakoreye umuturage witwa Mukarusine akaba ari umucikacumu wa jenoside yakorewe abatutsi mu 1994 kuko se umubyara Rwabishema n’abandi bose bishwe.Ubu Ruti akaba ashyigikiye Nyabyenda mwene Nkingamuheto wapfuye afunguwe mu basaza bakoze jenoside. Ubu Nyabyenda yirirwa atoteza Mukarusine hamwe n’umwana we ikizababaho ubwo Ruti azagisobanura.Ikindi kivugwa kuri Ruti n’ihene ya Nzabandora yahambye ari nzima kandi adashinzwe gupima amatungo nibyo ashinzwe byaramunaniye.Ruti wivuga imyato kuko wazanye ayahe majyambere Gishamvu?yewe n’umupira wahahoze warawuhaciye.Abakuriye imiyoborere nibatabare Gishamvu amazi atararenga inkombe naho ubundi na Muhirwa aratabaza ngo arenganurwe .
Karangwa Pascal


text:
Intare yarihoreye yiryamira mu ndiri yayo. Imbeba ziraza zigumya kuyikina iruhande. Imwe muri zo yurira ibuye ryari hejuru y'intare, irihanuka hejuru yitura hasi, ikangura intare.
Intare ikangutse ifata akaguru k'imbeba. Imbeba yumvise ko intare iyifashe, irayibwira iti « ndagusaba imbabazi. Singukanguye mbishaka, ni ibyago nigiriye.Mbese ubundi agatumbi kanjye kakumarira iki ? Ndekura nzagushimira iyo neza ungiriye. »
Intare irayirekura iragenda. Isigara iseka, iti « ndifuza kubona aha imbeba ishimira intare. »
Hashize iminsi mike, imbeba ijya mu ishyamba gushaka yo ibyo irya. Yumva umutontomo w'intare. Ya mbeba iribwira iti « ngiye kureba icyo kintu ahari kiri mu makuba».
Imbeba ijya kureba aho yumvise icyo kintu gitakira. Ihageze isanga ari ya
ntare yayigiriye neza yaguye mu mutego. Imbeba ngo iyikubite amaso, irayibwira iti « hinga nze mugenzi wanjye, ngerageze kugukiza. »
Imbeba icagagura imigozi yari yafashe intare mu maboko no mu ijosi. Ni uko intare na yo ibona ubuca ya migozi yari yayifashe amaguru, ibona intege noneho zishwanyaguza wa mutego, ku neza y'imbeba kandi ari yo ntoya.
« Giraso yiturwa indi. »
« Inuma y'i Burundi yatumye ku y'i Rwanda ngo ha uguha. »
Intare n'imbeba
Labels: imigani y'ikinyarwanda, umugani
No comments:
Subscribe to: Post Comments (Atom)


text:
Imwe mu migenzo n’imiziririzo yari igize ubuzima bw’Abanyarwanda (Igice cya I)
Abanyarwanda bo hambere bari bafite urutonde rw’imigenzo, imihango n’imiziririzo bagenderagaho mu buzima bwabo bwa buri munsi byaba ibyo bakorerana ubwabo, ibibakikije nk’amatungo, inyamaswa, inyoni n’ibindi birimo ibyo babaga batunze.
Ibi byarangaga imibereho yabo n’uko bakoraga bashaka kwirwanaho ngo batsinde urupfu. Uduce twose ntitwagiraga imigenzo imwe ari na ho havuye imvugo ngo ‘agahugu umuco akandi uwako’ kandi ngo ‘umuryango utatiye umuco urazima’.
Dore imwe muri yo:
- Iyo igikeri cyavugiraga hejuru y’inzu ngo cyatumaga inkuba iyikubita; gukumira ibyo byago kwari ukugifata bakagita bakaba barakizinze. Igikeri kivugiye ivure ngo cyabaga gisurira umugore gupfa, bakaba baragombaga guhita bagishaka bakagita.
- Cyaraziraga kwica icyiyoni; uwo ishyano ryabaga rigwiriye akacyica yahamagaraga undi ahwihwisa ati “Nishe icyiyoni” yabasha kubivuga yongorera akaba atsinze amahano, bakamuha imiti bakamutega n’isunzu rimwe. Iyo icyiyoni cyinjiraga mu bikingi by’amarembo barishimaga ngo imana yabyukurutse. Ibikona kandi byasuraga inka zikaza zingana n’umubare wabyo.
- Agacurama iyo kinjiraga munzu kagakunguta amababa ukumvise bwaracyaga akajya guhanuza, nuko umuhanuzi akamubwira ko urwo rugo rutazasaza rudatwaye umuntu maze bakaraguza bakanaterekera.
- Iyo ifuku yatimbyaga mu nzu cyangwa mu rugo yafatwaga nk’ije gukenya umugore. Iyo nyirurugo yayibonaga iturutse mu irembo ngo yabaga agushije ishyano kuko nta ntsinzi yagiraga. Iyo yabaga ayibonye mu nzu ngo yagombaga gupfumura inzu ntiyongere kunyura mu irembo akajya anyura mu cyanzu ngo atsinde urupfu.
- Iyo imbwa yicaraga ku ntebe nyirayo yarahanuzaga kuko ryabaga ari ishyano ribi. Icyo gihe bayicaga ugutwi bakagukozaho amaraso bakayiha ikarigata ikaba iriye ishyano. Nyirurugo na we akanywa isubyo atabikora agakenyuka. Cyaraziraga kongera kwicara ku ntebe yicaweho n’imbwa. Iyo mbwa bagombaga guhita bayica batabikora igakenya nyirayo.
- Impwerume yagiye ku buriri yabaga igiye gukenya umugabo na ho imbwakazi yaryama ku buriri umugore agapfa; imbwa yuriye inzu bayicaga amatwi; imbwa irira yabaga isura amapfa. Imbwa ibwegetse nta wayicaga kuko ngo byashoboraga kumubuza urubyaro.
- Isake iyo yabikaga bumaze kugoroba byafatwaga nk’ubukunguzi bakajya kuyita ku gasozi ari nzima naho inkokokazi ibika kandi ikanateteza yabaga ikungura, na yo bagombaga kuyita
- Inkotsa ivugiye ku rugo yabaga isura ko ruzasenywa bakaba barahitaga bayirukana
- Inkware yinjiye mu rugo yabaga isura amatongo bagahanuza cyangwa bakimuka. Utwana tw’inkware iyo twajyaga mu rugo tugatorana n’utw’inkoko tukinjira mu nzu bagiraga bati “umutware azatwinjira adukize”.
- Igihore iyo cyabaga kiguye ku muntu utabaye yasubiraga imuhira, iyo atabikoraga gutyo ntiyavaga ku rugerero amahoro
- Igihunyira iyo cyavugiraga ku musozi cyangwa ku rugo cyabaga gisura amatongo; icyo gihe bahaga umugore umuheto akarashisha imoso maze bakaba batsinze amahano
- Ikimonyo iyo cyacukuraga mu kiraro cy’inyana bagombaga guhita bazimura, batabigenza batyo zigapfa zigashira. Ikimonyo kandi iyo cyimbaga mu nzu cyabaga gikungura; iyo cyatimbyaga mu bikingi by’irembo cyabaga gisurako nyir’urugo yimuka akaba yarashoboraga no kwimuka bamunyaze; mu gihe adashaka kwimuka yahamagaraga umupfumu akamuha imiti yo gutera mu mugina; iyo miti yoroshyaga amahano ikaba ari nay o mpamvu bayitaga ‘cyoroshya’.
- Bashoboraga no gukoresha inyabarasanya bivuga ko barasanyije amahano. Iyo ikimonyo cyatimbyaga mu mirambizo cyabaga gikenya umugore. Iyo ikimonyo cyaryaga umugore byabaga bivuga ko azapfusha umwana w’umuhungu w’imfura.
- Ikirondwe kigiye mu cyansi cyari ikimenyetso cyo gutunga no gutunganirwa
- Imbeba icukuye ku musego iganisha hanze ngo yabaga ishushanya ko umugore agiye kwahukana; iyo yacukuraga iganisha haruguru bavugaga ko isura neza; ibitimbye by’imbeba yabaga yacukuye mu nzu barabifataga bakabita mu mayirabiri ngo umuntu uhanyura bwa mbere ajyane izo mbeba iwe kuko zafatwaga nk’izikungurira umugore.
- Impyisi iyo yabaga ipfumuye urugo, icyuho cyayo bacyicaga bucyeye
- Iyo inda yo mu mutwe yagwaga mu ziko abantu barapfaga bagashira uwo ivuyeho agapfa ari umusazi
- Inuma yinjiye mu nzu ikenya nyirayo igateza n’umuzimu w’umugabo; inuma y’intungura iyo iguye munzu babyita ishyano, barahanuzaga bavuga ko ari umuzimu ushaka umuntu; inuma yagiye mu nzu yasuraga ko inka zizanyagwa ; inuma iyo yagwaga mu gituza cy’umuntu yarapfaga, inuma iguguza mu gicuku na y o ngo isura amatongo.
- Inyaga icukuye mu rugo nyirawo agomba kwimuka atabikora agapfa kuko yabaga imucukuriye imva
- Iyo inyamanza yagwaga ku mugongo w’inka nyirayo akayinywa yashoboraga kunyagwa; cyaraziraga kwica inyamanza kuko uwabikoraga yarakenyukaga.
- Inyange ziguye ku rugo cyangwa ku nzu byafatwaga nk’ikintu kitari cyiza kuko byasuraga ko iyo nzu igiye gusenywa; inyange iguye ku rugo yamaraga inka nyirazo na we akaba yanapfa.
- Inzoka itambamye hejuru y’inyegamo ikenya nyirurugo kuyihanura ngo kwari ukuraguza umuzimu w’umugabo
- Inzoka yizingiye ku gisabo ngo yanyagishaga nyirinka; kuzitsindira ngo kwari ukuraguriza umuzimu w’umukecuru bakamuterekera; inzoka ihitanyije amarembo yombi isurira nyirurugo kurusenya cyangwa gupfa aramutse anyuze muri ayo marembo. Iyo inzoka yabaga iturutse mu bikingi by’amarembo by’epfo ikambukiranya ibikingi by’amarembo ikajya mu nkike yaruguru nyirurugo yarapfaga kereste ngo basatuye urugo.
- Incira bakubita ikagonga ikenya uwayibanje inkoni, barahanuzaga bavuga ko ari umuzimu w’umugabo wateye bagaterekera bagacira iryo shyano.
- Iyo isazi yabaga iguye mu kanwa akayimira ngo yabaga imusuriye neza agahaga uwo munsi ariko iyo atayimize aratongana, ararwana, agasonza
- Nyirabarazana iguye ku rugo bene rwo barwimukagamo ngo badapfa ndetse bakanywa imiti; iyo yagwaga ku nzu ntibasubiraga kuyiraramo batabanje kuyitera imiti, iyo batabikoraga ngo nyirayo yagwaga aho.
- Iyo umuserebanya wabaga uguye mu ziko ugaturika abantu barashiraga, iyo wagwiraga umuntu wabaga usura ko agiye kurwara akababara,umuserebanya watondagiye umugore mu bitugu yapfushaga umwana; yaba ari umugabo akaraguza ngo amenye intsinzi yawo. Umuserebanya iyo wagwaga mu ziko wasuraga urupfu muri urwo rugo; ngo ni umuzimu w’umukobwa wabaga aje gushaka inyama; bakizwaga no kunywa amasubyo bakenda ingwa n’imigombe bakabyihanaguza.
Inkomoko: « Imihango, imigenzo n’imiziririzo» (Musenyeri Aloys Bigirumwami)
The post MENYA UMUCO WACU NYARWANDA appeared first on Touchrwanda.com.
This post first appeared on Rwanda Entertainment News - Touchrwanda.com, please read the originial post: here


text:
Ibyiza byo kunywa amazi
Burya amazi niyo agize igice kinini cy’umubiri wacu kuko agizwe na 65 % byawo. Uretse ibyo kandi amazi afite andi mabanga menshi afasha umuntu kugira ubuzima bwiza. Dore rero impamvu 10 ukwiye kwinywera amazi nta kibazo :
- 1. Amazi atuma umubiri wacu winjiza umwuka mwiza wa oxygene ukenewe mu ngingo zose. Ubushakashatsi bwagaragaje ko kunywa amazi menshi bifasha abarwaye asima (asthme) kworoherwa.
- 2. Amazi yongera ubudahangarwa bw’umubiri, akanafasha kurinda indwara za kanseri
- 3. Amazi atuma igifu gisya neza ibyo umuntu yariye, bikamurinda kugugarirwa
- 4. Kunywa amazi bigabanya ibyago byo kwicwa n’indwara y’umutima ku buryo butunguranye
- 5. Kunywa amazi menshi kandi bifasha umubiri gukoresha neza isukari dukura mu byo tunywa nibyo turya, bityo bikaturinda kurwara indwara za diyabeti
- 6. Ku bagore batwite, kunywa amazi menshi bigabanya iseseme no kuruka buri kanya
- 7. Kunywa amazi menshi bifasha cyane mu gihe cy’ubushyuhe bukabije ariko no mu gihe cy’ubukonje bukabije. Burya iyo hari ubukonje bukabije nabwo umuntu ashobora kwicwa n’umwuma kuko umubiri ukoresha ingufu nyinshi kugira ngo wiyongeremo agashyuhe, bityo ugakenera amazi menshi.
- 8. Ikindi ni uko kunywa amazi menshi byongerera umuntu umutuzo muri we, bityo agashobora gutekereza neza no kugera kubyo yifuza mu buzima.
- 9. Ku bantu banywa inzoga nyinshi kunywa amazi menshi ni ngombwa, kuko burya arukoro nayo igabanya amazi mu mubiri w’umuntu.
- 10. Amazi afasha kandi umubiri w’umuntu gukoresha neza ibyo yariye, bityo bikamwongerera ingufu n’ubuzima bwiza.
Ushobora gusoma uburyo bwiza bwo kunywa amazi.
Pamela
photo : resalonandmedspa on google


text:
Ngo “atari ayawe ntakurara mu mubiri” ku gicamunsi cyo ku cyumweru Hakizimana Anastase wari umwalimu muri Kaminuza y’u Rwanda yitabye Imana Bitunguranye . Amakuru ye avuga ko yagiye kureba aho icyobo cy’umusarani yacukuzaga iwe kigeze ariko agira ibyago aranyerera agwa muri icyo cyobo ahita yitaba Imana.
Anastase Hakizimana yigishaga isomo ry’ubugenge “phyisics” muri Kaminuza y’u Rwanda. Yari atuye mu Murenge wa Tumba akagali ka Rango B umudugudu wa Urugwiro ari naho yaguye.
Umuvugizi wa Polisi mu Ntara y’Amajyepfo IP Emmanuel Kayigi yatangaje ko Hakizimana Anastase yacukuzaga umusarane I Tumba aho yari atuye ukaba wari umaze kugera kuri metero 15 yajya kureba aho ugeze akanyerera akagwamo abanje umutwe.
Yagize ati:” hari ahagana saa cyenda n’igice z’amanywa, abacukuraga bari batashye we ajya kureba uko umeze (umwobo bacukuraga) ari kumwe n’umuplombier (ukora iby’amazi). Urabizi ko n’imvura yiriwe igwa yagize atya aranyerera abanzamo umutwe bamukuramo yamaze gupfa, ubu umurambo wajyanwe kuri CHUB ngo bawupime”.
Vital Migabo, Umunyamabanga Nshingwabikorwa w’Umurenge wa Tumba yavuze ko Hakizimana Anastase yari afite imyaka 51 akaba asize umugore n’abana babili.
Vital Migabo avuga ko Anastase yari umugabo witanga cyane kugeze aho akazi yakoraga k’ubwalimu muri Kaminuza yari agafatanyije no kuba akuriye Abunzi mu Kagali ka Rango B yari atuyemo.
Yagize ati:” ubundi biragoye ko umwalimu wa Kaminuza abona umwanya, ariko Anastase yari umuntu witanga cyane, yari akuriye Abunzi mu Kagali”.
Umwe mu bakoranye na Anastase Hakizimana yavuze ko kuri Kaminuza yitangiraga akazi ke kandi yari umuhanga. Avuga ko nta dosiye n’imwe y’ibibazo mu kazi yaba azi Anastase yigeze agaragaramo mu myaka irindwi avuga ko bakoranye.
Imana imuhe iruhuko ridashira!


text:
Ibirori byo kwizihiza isabukuru y’imyaka 20 korali Goshen imaze no kumurika Album ya gatatu y’amashusho byabaye ku cyumweru tariki 16 Nzeli 2018 kuva Saa munani z’umugoroba kugeza Saa kumi n’ebyiri (14h-18h00), bibera mu mujyi wa Musanze kuri Centre Pastoral Notre Dame de Fatima.
Korali Goshen yakase umutsima nk’ikimenyetso cyo kwizihiza isabukuru y’imyaka 20
Iki gitaramo kitabiriwe n’abantu benshi bavuye impande n’impande z’igihugu dore ko iyi korali imaze kwigarurira imitima ya benshi. Cyaririmbyemo abaririmbyi banyuranye nk’itisnda ryo guhimbaza Imana riytwa Lewis Vocal Band, Bosco Nshuti ndetse na Deo Munyakazi umuhanga mu gucuranga inanga ya Kinyarwanda. Aba bose bahuje imbaraga na korali Goshen bakora igitaramo gikomeye cyanyuze abacyitabiriye.
Byari ibirori bibereye ijisho
Iki gikorwa cyo kwizihiza isabukuru y’imyaka 20 korali Goshen imaze ibayeho no kumurika Album ya gatatu cyabimburiwe n’igiterane cy’ivugabutumwa cyatangiye kuva kuwa kane taliki ya 13 Nzeli 2018 aho mu minsi yacyo ya mbere cyaberaga ku rusengero rwa ADEPR Muhoza aho babarizwa. Ni mu gihe kuwa Gatandatu cyabereye kuri Stade y’akarere ka Musanze gitangijwe n’urugendo rwo kurwanya ibiyobyabwenge rwavuye ku rusengero rwerekeza ahubatse Stade Ubworoherane ndetse hanatangirwa ubwisungane mu kwivuza ku miryango isaga 100 itishoboye.
Nk'uko byari biteganijwe ku munsi wo ku cyumweru ubwo iki giterane cyasozwaga ni bwo korali Goshen yakoze ibiroli bikomeye byo kwizihiza isabukuru y’imyaka 20 bamaze bakora umurimo w’Imana aho umwe mu bamaze imyaka myinshi muri iyi korali yavuze ubuhamya bw’uburyo yatangiye ari iy’abana bato bishuri ryo ku cyumweru maze uko imyaka yashiraga bagenda bakura kugeza ubwo bavuyemo Goshen y’ubu ngubu.
Imbere y’imbaga y’abantu ndetse n’imbere y’ubuyobozi bw’itorero korali Goshen iserukiwe n’abuzukuru bayo mu mwambaro mwiza bakase umutsima nk’ikimenyetso cyo kwizihiza isabukuru y’imyaka 20 ndetse banafungura Album DVD ya gatatu imurikwa ku mugaragaro abantu batangira kuyigura. Mu gusoza iki giterane benshi bahamije ko cyagenze neza, banishimiye ibikorwa korali Goshen imaze kugeraho mu myaka imaze ibwiriza ubutumwa, cyane cyane bishimira ko hari benshi bahindutse kubera ivugabutumwa iyi korali yakoze mu myaka 20 imaze. Kamanzi Danny umuyobozi wa korali Goshen yavuze ko bashima Imana cyane kubw’imigendekere myiza y’igiterane cy’ivugabutumwa bateguye. Mu magambo ye yagize ati:
Iki gitarane cyacu cyagenze neza kuva ku munsi wa mbere kugera ku munsi wa nyuma kuko cyabonetsemo abantu bakira agakiza noneho ku wa Gatandatu twifatikanya n’ubuyobozi bw’itorero n’ubwinzego za Leta dukora urugendo rwo kurwanya ibiyobyabwenge tugeze kuri Stade Ubworoherane y’akarere ka Musanze tuhakorera igiterane gikomeye cy’ivugabutumwa tunumva ubuhamya bw’abantu bahoze mu biyobyabwenge bukenye ku cyumweru dukora igitaramo twizihiza isabukuru y’imyaka 20 tunamurika Album y’amashusho ya gatatu birumvikana ko ibintu byose byagenze neza cyane.
REBA AMAFOTO Y'UKO BYARI BIMEZE
Korali Goshen ya ADEPR Musanze yizihije isabukuru y’imyaka 20 inamurika Album DVD 3 kumugaragaro
Kamanzi Danny umuyobozi wa korali Goshen
Mugabo Benjamin ushinzwe iterambere muri Goshen Family Choir ni we wavuze amateka arambuye ya korali Goshen
Ev Nshizirungu Emmanuel ni we wabwirije ijambo ry’Imana
Bafashijwe cyane
Ni ibirori byitabiriwe cyane
AMAFOTO: Stonny -Picture


text:
UMUKOBWA WA KUNDAGA KUBENGA HANYUMA AKAGAMBURUZWA N’UMWAMI
Kera habayeho Umugabo ashaka umugore, babyarana umwana w’umukobwa, bamwita Gakaraza. Uwo mukobwa yari mwiza cyane. Amaze kuba inkumi, abanyiginya baza kumusaba, arababenga. Abega baramusaba, nabo arababenga. Bigeze aho se aramubwira ati: mwana wanjye ko abaza kugusaba ubabenga, uzamera ute? Gakaraza aramusubiza ati: uzarebe agasozi keza, uzakanyubakireho, umpe n’abagaragu n’inka, umugabo nzamwishakira. Byaratinze se yemera kumukorera ibyo ashaka. Areba agasozi kitaruye amwubakiraho urugo rwe, amuha n’abagaragu n’inka. Ati ngaho ibyo washakaga ndabiguhaye mwana wanjye, ahasigaye uzimenye.
Bukeye, haza umugabo, muri urwo rugo rwa Gakaraza, ageze ku irembo atuma ujya kumuvunyishiriza. Gakaraza abwira abagaragu be ati : nimurebe umugunga n’umushokabagabo n’ubugirikindi bugira ingusho n’inkuruba yo ku mbuga, n’agatabi k’i Bugoyi. Byose babishyira mu ntango. Barangije umugabo baramubwira ngo naze. Gakaraza ati : wa mugabo we uragenzwa n’iki? Umugabo ati : ndagenzwa no kubonana n’umukobwa bambwiye uba aha. Ngo agira amaso asa n’ay’ isake y’inkoko yarwanye, akagira n’umukondo umeze nk’urwondo rwa Mukubantende. Akaba umugore, nkaba umugabo. Nkamukamira inka nsanze n’izo nzanye. Gakaraza ati : wa mugabo we aho uzi icyo bakuvuzeho ? Undi ati : ni iki se ? Ati : bambwiye ko iwanyu haba umukenke. Bawusasira inyana zigaca imbyaro mu nda. Kereka zisasiwe undi atari uwo. Umugabo ati : barabeshya. Aragenda azana umukenke, ati : uyu mukenke waca ute imbyaro z’inka ? Gakaraza ati : nagirango uri umugabo, si nari nzi ko uri umushumba. Genda abashumba ndabifitiye. Bukeye haza undi mugabo, ati : nimumvunyishirize. Gakaraza abwira abagaragu be ati : mujye kuzana bya bindi mwanzaniye ubushize. Barabizana. Barangije kubishyira mu ntango, umugabo araza. Gakaraza ati : uragenzwa n’iki ? Undi ati : ndagenzwa n’umwana w’umukobwa. Ngo agira umukondo w’urwondo rwa Mukubantende. Akaba umugore, nanjye nkaba umugabo. Nkamukamira inka nsanze n’izo nzanye. Gakaraza ati : wa mugabo we aho uzi icyo bakuvuzeho ? Undi ati : ni iki se ? Gakaraza ati : iwanyu ngo haba udukurazo. Batwubakisha ikiraro cy’inyana zigasusurukirwa. Umugabo ati : ibyo nabyo. Aragenda azana udukurazo. Ageze ku karubanda ati : twa dukurazo ndatuzanye. Gakaraza ati : nagirango uri umugabo, sinari nzi ko uri umushumba. Niba ari abashumba, nanjye ndabifitiye. Umugabo aragenda.
Bukeye umwami Yuhi Gahindiro araza, yiyoberanyije, nta mugaragu umuherekeje. Ageze ku irembo kwa Gakaraza arahamagara. Gakaraza ati : uwo mugabo aragenzwa n’iki ? Gahindiro ati : ndagenzwa n’umukobwa ufite umukondo w’urwondo rwa Mukubantende. Akagira amaso nk’ay’isake y’inkoko yarwanye. Akaba umugore nanjye nkaba umugabo. Nkamukamira inka nzanye n’izo nsanze. Gakaraza ati : wa mugabo we uzi icyo bambwiye kiba iwanyu ? Gahindiro ati : ni iki se ? Gakaraza ati : bamwiye ko haba amazi. Bayuhira inyana zikazapfa zitabyaye. Gahindiro ati : simvoma. N’abagaragu banjye ntibavoma. Gakaraza ati : umugore wawe se ntagira abaja ? Gahindiro ati : koko ahatse abaja nanjye ngahaka abagaragu. Simugenera imirimo agenera abaja be. Gakaraza ati : genda, nagirango waje uri umugabo. Gahindiro ati : genda nanjye nagirango uri umugore.
Gahindiro aragenda. Bukeye yohereza umugaragu we, ati : uzagende, ubyigane n’inka zitaha. Maze uzajye kwiyicarira mu murinzi uri mu gikari. Umugaragu aragenda, arahicara. Gakaraza akaba yahishije inzoga, yateretse abagaragu be. Nuko akajya ahamagara umwe umwe, ati ngwino usome. Haza umugabo. Aza gusoma kandi Gakaraza atamuhamagaye. Gakaraza ati : ariko kino kigabo ni ikiroge, cy’igihararumbo cy’icyontazi, kiza gusoma ntagihamagaye ! Umugabo ati : ni wowe wa gisazi we cy’igihararumbo, wowe wabenze u Rwanda rwose. Ati : aho uzabenga n’umwami Yuhi Gahindiro Kamibambwe Sentabyo !Gakaraza ati ni ukumubenga se ? Ati : nzamutega inyambo zabyariye rimwe, zinikirijwe rimwe. Nahugira kuzireba, azaba ari intarabona, nzamubenga. Nzamutega abagore b’amariza bateze ingori zera, bahetse abana, nahugira kubareba nzamubenga. Nzamutega intebe nyinshi, imwe natayikubita umugeri ngo ayite mu kibanga, indi ngo ayite mu kibumbiro, nzamubenga. Nzamutega intebe ebyiri, naza nti yicare ku yanjye, nzamubenga. Nzamuhera inzoga mu gicuma kidafite imanzi, nakinyweramo nzamubenga. Umugaragu wa Gahindiro aragenda. Agezeyo, atekerereza shebuja ibyo yabonye n’ibyo yumvise. Bukeye Gahindiro araza. Gakaraza amutega inyambo zabyariye rimwe, abagaragu be baramubwira bati : ngwino urebe izi nka wa mugabo we. Gahindiro ati : nimuzirebe mwe mutarazibona. Arakomeza, bamutega abagore b’amariza, n’intebe. Gahindiro abicamo byose. Ntiyabirora, ntiyabikangwa.
Amaherezo, Gakaraza aremera, Gahindiro aramurongora. Gakaraza aba atyo umwamikazi w’u Rwanda.


text:
BAKUNDINKA Cecile utuye mu murenge wa Musanze mu kagari ka Rwambogo umudugudu wa Gakoro ni umubyeyi w’abana batatu, ubwo TV/Radio1 yamusuraga bwa mbere hari mu kwezi kwa kabiri muri uyu mwaka wa 2018, icyo gihe yari acumbukiwe n’umugiraneza mu nzu y’ikirangarira yari icyubakwa, ibyo abaturanyi be baheragaho bashimangira ubuzima bubi yari arimo.
Nyamara uyu mubyeyi ngo si uko yakabaye atari afite umutungo ahubwo imbarutso y’umuruho we yabaye kumeneshwa mu byo yari afatanyije n’umugabo we wari umaze kwitaba Imana muri 2015, ibi ngo abo mu muryango yari yarashatsemo bakabikora bishingikirije ikosa ryakozwe n’abanditsi b’irangamimimerere ubwo yashyingiranwaga imbere y’amategeko, isezerano ryabo bakaryandika igice.
N’ubwo uyu mubyeyi yagaragazaga inyandiko zihamya ko yasezeranye imbere y’amategeko zatangiwe mu murenge wa Kinigi muri 2011 no muri 2017, MANZI Claude wayoboraga uyu murenge icyo gihe yabwiye TV/Radio1 ko atazi uko izo nyandiko zatanzwe kandi nta gitabo na kimwe cy’irangamimerere Cecile agaragaramo.
Kuri iyi nshuro ubwo twongeraga gusura Cecile mu nzu yacumbikishirijwemo n’umurenge, afite akanyamuneza ku maso yabwiye TV/Radio1 ko yishimira aho ibintu bigeze kuko n’ubwp atarashyikirizwa imitungo ye ariko ngo biri hafi kuko gihamya cy’uko yasezeranye imbere y’amategeko cyamaze kuboneka, ibyo yemeza ko itangazamakuru ryabigizemo uruhare rukomeye.
Ubuyobozi bw’umurenge wa Musanze bwemeza ko ubuzima bw’uyu mubyeyi wari usigaye abarizwa mu cyiciro cya mbere cy’ubudehe bugiye guhinduka bitarenze icyumweru kimwe gusa kuko ngo nyuma yo kubona icyangombwa gihamya ishyingirwa hagati ye n’uwo bari barashakanye utakiriho ngo igikurikiraho ari uguheshwa imitungo ye yari amaze imyaka itatu yarahejwemo


text:
Ikawa nka kimwe mu bizanira igihugu amadovize menshi, ubuhinzi bwayo bwitabwaho hagakoreshwa n’amarushanwa y’ubwiza, atuma imenyekana ku baguzi mpuzamahanga, banagira uruhare mu kuyiha amanota.
Aya marushanwa y’uyu mwaka yitabiriwe na kawa 344, izigera kuri 28 zitsinda amarushanwa ku buryo zizareshya abaguzi ku isoko mpuzamahanga. Muri zo eshatu za mbere zarengeje amanota 90%.
Mu guhemba izatsinze aya marushanwa ku wa 10 Kanama 2018, eshanu zaje ku isonga ni Ikawa ya Twumba yabonye amanota 90.53 %; yakurikiwe n’iya COPRAKI Mayogi ihingwa mu Karere ka Gicumbi yabonye 90.06%; iya Burundo (Nyamasheke) yahawe 90.03 %. Uretse izi, n’izindi ziri muri 28 zatsinze, zose ziri hejuru y’amanota 86 %.
Umunyamabanga wa Leta muri Minisiteri y’Ubuhinzi n’Ubworozi, Nsengiyumva Fulgence, yabwiye itangazamakuru ko imbaraga zishyirwa mu buhinzi bwa kawa, n’amarushanwa yayo biba bigamije kongera igiciro cyayo.
Yagize ati “Ntitureba ubwinshi bwa kawa, tureba ubwiza bwayo, abahinzi bitabira gutuma kawa iba nziza noneho nijya ku isoko mpuzamhanga igire igiciro kigaragara.”
Yandagiye Marita uhagarariye abahinzi 12 ba Kawa ya Twumba, yatangarije IGIHE ko kugira ngo iyabo ibone amanota ya mbere mu gihugu, byatewe no gushyira imbaraga mu bintu byinshi biba bisabwa umuhinzi.
Yagize ati “Kugira ngo ikawa yacu ibe iya mbere bihera mu guhinga, ikawa iyo wayihinze ntizemo igihuru, ugashyiraho ifumbire mvaruganda, ukayitera umuti wica ubusimba, ikawa ukayisasira, wanajya kuyisarura ugasarura inetse (ihishije neza), ukongera ugasubira n’inyuma ukajonjora utwagiye tugucika hagasigara inziza gusa.”
Yakomeje avuga ko ikindi gituma kawa iba nziza ni ukuyigemura ku ruganda bakiyisarura, ati “Ntabwo wayisarura none ngo uzayijyane ejo, yaba yapfuye.”
Ikawa yatsinze amarushanwa igurishwa ku isoko mpuzamahanga muri cyamunara hakoreshejwe internet, abaguzi bo ku Isi yose bakayihatanira. Iyatsinze mu marushanwa aheruka yagurishijwe amadolari y’Amerika 84 ku kilo.
Biteganyijwe ko ikawa zatsinze amarushanwa y’uyu mwaka, zizashyirwa muri cyamura muri Nzeri 2018.
Mu mwaka w’ingengo y’imari ya 2016-2017 u Rwanda rwinjije amadolari y’Amerika miliyoni 58.5 mu ikawa rwohereje ku isoko mpuzamahanga.


text:
Wari uzi ko Imana yagukorera ibiruta ibyo usaba?
Nuko ibasha gukora ibiruta cyane ibyo dusaba, ndetse n’ibyo twibwira byose nk’uko imbaraga zayo ziri zidukoreramo, icyubahiro kibe icyayo mu itorero no muri Kristo Yesu kugeza iteka ryose n’ibihe bidashira, Amen." Abefeso 3.20
Kwizera ni nk’inyama : kurakura. Gushobora gukomera cyangwa kukaba guke bitewe n’uburyo wagukoresheje.
Ikintu cya mbere Imana ikora kugira ngo yubake kwizera kwawe, iguha inzozi!
Aha wabaza uti bigenda bite ? Ikoresha uburyo bworoshye, ariko bukakugeza ku rwego rwo gukorana na yo mu gihe uramutse ubusobanukiwe, maze kwizera kwawe kugahera ko kugakura. Ni nka wa mugabo waje gusaba Yesu ngo amukirize umwana, maze akamubwira ati : "… Ariko niba ubishobora, tugirire imbabazi udutabare!" (Mariko 9.22).
Yesu yaramushubije ati : "Uvuze ngo ‘niba mbishobora ?’ Byose bishobokera uwizeye" (Mariko 9.23).
Igihe cyose Imana ishaka kugira icyo ikora mu buzima bwawe, iguha inzozi – ziba ari izawe, zirimo ibyo ishaka ko ukora, n’uburyo izabigukoresha.
Ingero ni nyinshi muri Bibiliya :
- Imana yahaye Nowa inzozi zo kubaka inkuge.
- Imana yahaye Aburahamu isezerano ryo kuzaba sekuruza w’amahanga.
- Imana yahaye Yozefu inzozi zo kuzaba umutware uzakiza ubwoko bwe.
- Imana yahaye Nehemiya inzozi zo kubaka inkike z’i Yerusalemu.
Mbese wakora iki ngo umenye niba inzozi zivuye ku Mana cyangwa zivuye ku marangamutima yawe bwite? Bibiliya itubwira ko «Nk’uko imbaraga z’Imana zikorera muri twe ziri, ishobora gukora ibiruta cyane ibyo dusaba ndetse n’ibyo twibwira byose». (Abef. 3.20).
Ni ukuvuga, iyo inzozi zivuye ku Mana ziba ngari cyane ku buryo udashobora kwibashisha gukora icyo kintu wowe ubwawe. Iyo biba ibyo, nta wakenera kwizera. Kandi nta kwizera, ntabwo ushobora kunezeza Imana kuko Bibiliya itubwira ko igikorwa cyose kidakoranywe kwizera kiba ari icyaha. (Abaroma 14.23).
Iyo Imana ishaka kubaka kwizera kwawe, itangira iguha inzozi. Aha ntizagusaba gukora ikintu cyose kinyuranyije n’ukuri kw’ijambo ryayo.
Dore ikibazo ubazwa uyu munsi
Byashoboka ko Imana iri kuvugana nawe, ndetse aka kanya, ariko ntumenye ko ari Yo muvugana … Izo nzozi zawe icyo gitekerezo, uwo mushinga witegura gukora kandi uzagirira abandi akamaro, mbese utekereza ko biri guturuka he ?
Simeon.


text:
Kuba igihangange ntibyizana, urabikorera - Perezida Kagame
Perezida Paul Kagame yabwiye urubyiruko rutozwa umukino wa Basketball, igikorwa kizwi nka “Giant of Africa” ko inzira imwe yo kuba igihangange ari ukubikorera.
Yabitangaje kuri uyu wa mbere tariki ya 6 Kanama 2018, ubwo yatangizaga amasomo agenewe urubyiruko rwatoranijwe muri gahunda ya Giants of Africa igamije guteza imbere urubyiruko Nyafurika binyuze mu mikino.
Yagize ati “Urubyiruko muri aha, mwiteguye kuba ibihangange bya Afurika? Ntabwo wabyuka ngo ube igihangange! Urabikorera, ugashoramo imbaraga zawe.
"Namwe ni byo mwatangiye, mu byo mukora, mu byo mutekereza no mu ngufu mubishyiramo, mushobora kuzaba ibihangange mu mukino wa Basketball.”
Perezida Kagame yabwiye urubyiruko rwari ruteraniye kuri Stade nto y’i Remera ko ingufu bazashyira mu gushaka kuba ibihangange, zishobora kubagirira akamaro no mu bindi bice by’ubuzima, abasaba kudacika intege.
Umuryango Giants of Africa washinzwe mu 2003, ushinzwe na bimwe mu bihangange muri Basketball byiyemeje gusigira umurage abakiri bato muri Afurika. Watangije ibikorwa byawo mu Rwanda mu 2016.
Kureba andi mafoto kanda AHA
Ibitekerezo ( 1 )
Ibyo president Kagame avuga nibyo.Kuba igihangange ntibyizana.Abantu benshi bakira,babiterwa no gukora cyane.Urugero ni Bill Gates,a billionaire.Burya abazungu bakira kubera gukora cyane.Ariko nk’umukristu,ndibutsa abantu ko Yesu yasize adusabye gukora cyane.Urugero,muli Luka 13:24,yadusabye "GUHATANA" (to make vigorous efforts) kugirango tuzabe muli paradizo.Kuba Umukristu Nyakuri,ntabwo ari ukujya gusenga ku cyumweru gusa,ugaha pastor icyacumi cyangwa kurya ukarisitiya ugataha.Yesu yasabye abakristu nyakuri kumwigana bagakora umurimo nawe yakoraga wo kubwiriza,bakajya kubwiriza mu mihanda,mu masoko,mu ngo z’abantu,etc...,haba ku zuba cyangwa mu mvura.Yaravuze ati:"Mugende kubwiriza abantu",kugeza igihe nzagarukira ku munsi w’imperuka.Soma Yohana 14:12;Matayo 28:19 na Matayo 24:14.Nagaruka,azahemba ubuzima bw’iteka muli paradizo abamwumvira,arimbure abiyita abakristu ataribo.


text:
Banyarwanda,
Banyarwandakazi,
Ntwari Bayoboke ba CNR Intwari,
Namwe mwese Nshuti z'u Rwanda,
Mu izina rya CNR Intwari no mu izina ryanjye bwite, tubifurije mwese Umwaka Mushya Muhire w'i 2017. Uzababere uw'Amata n'Ubuki. Uzazanire u Rwanda rwacu amahoro rwabuze kuva rwagwa mu maboko y'agatsiko k'abicanyi ba FPR Inkotanyi.
Imyaka ibaye 27 Kagame Pahulo n'agatsiko ke bamena amaraso y'abana b'u Rwanda n'ubu bakiyamena, nimucyo duhagurukire rimwe twese rero duhirike ingoma mbisha ya Kagame n'agatsiko ke ka FPR Inkotanyi.
Uyu mwaka dutangiye utubere imbarutso y'ubutwari budasanzwe bwo kurengera igihugu cyacu n'abanyarwanda bose, duce ingoyi zose Kagame n'agatsiko ke bakomeje kobohesha Abaturarwanda.
Twongeye kubasaba mwese kudakomeza kugwa mu mutego w'aka gatsiko, gateranya abantu n'abandi, kabasaba kubeshyara no kugirira nabi abavandimwe banyu n'inshuti, nyuma bikazabahinduka aka gatsiko kandi kakabakina ku mubyimba.
Uyu mwaka rero ubabere umusemburo mwese wo kwikiza ubutegetsi bwa Kagame n'agatsiko ke, uzabageze kandi ku bindi byiza byose mwifuza. Ubahe n'abanyu amahoro n'Imigisha yose bituruka ku Mana.
Bikorerwe i Manchester, USA
Itariki ya 1 Mutarama 2017
Theobald Rwaka ,
Président wa CNR Intwari.


text:
Umwe ati:
« Neguye nk'umuyoboke n'umuyobozi kubera option (Igihango) bafashe . Inyabutatu ishingwa mu gashyantare 2001 Mbere y'Inyabutatu hari « Rwanda Notre Avenir », ntabwo yari ishyaka ahubwo yari cercle de réflexion. Abantu barava mu ishyaka nka cercle de réflexion kubera convictions zidahuye. Inyabutatu ni ishyaka itakigira aba membre na statuts ariko bashatse ko cercle de réflexion igira structures nk'iz'ishyaka. Twaje kwibaza niba atari FPR yabatwoherereje (ngo badusabote, saboter). Twatangaga ibitekerezo byiza bigamije démocratie nka réferendum "ba"kagenda babyangiza. Ubu turashaka gusubukura « Rwanda Notre Avenir ». Yari nk'ishyirahamwe. Batangaga ibitekerezo ariko bagatangazwa n'uko nta watangaga feeedback ku mugaragaro. Twabonanye n'Umwami inshuro nyinshi.
Twagiraga ngo dukangure (interpeler) Abanyarwanda, tubahamagarire gukurikirana ibya bo.
"On a été saboté", baratubwira ngo tugomba kugira ikintu kimeze nk'ishyaka. Baraza baratuvuruga. Bashaka ama-structures. Bashyiraho inzego bavuga ko atari parti. Hari uwanze iyo évolution abivamo rugikubita. Hari abakiri mu Nyabutatu ariko abenshi babivuyemo (aharangiza urasanga amazina yabavuye muri Komite).
Mbona biriya biterwa na "immaturité" (ubwana?) "quelqu'un veut te mener en bateau" (kukuyobora butama). Mushyiraho ishyaka, ubundi bagatangira gusohora za documents mutumvikanyeho. Ibikorwa bya « Rwanda Notre Avenir » byarahagaritswe, turashaka kuzakusanyiriza mu gatabo inzandiko zose twasohoye. Twaritumaze gukoresha ibiganiro-mpaka byinshi.
Mu bibazo by'Inyabutatu, Umwami yanze kugira uruhande abogamira, kubera ko ari Umwami w'Abanyarwanda bose. Ntabwo yari gushyigikira abayobye cyangwa abandi, yavuze ko adashobora guhitamo. Mu by'ukuri mu Nyabutatu hasigaye abantu babarirwa ku ntoki. Mu byihutirwa Rwanda Notre Avenir yakora ni ugushyigikira ko haba referendum yaha urubuga Abanyarwanda rwo kwihitiramo uko bayoborwa. »
« Kajeguhakwa yagiranye compromissions na Habyarimana, bashwanye asanga FPR, ubu bamwambuye banki asubira muri opposition gufatanya n'abamwiciye.
Undi ati:
Abantu baranzwe n'ubucanshuro, bati « biraducitse », bakiruka. Problème (mu Nyabutatu) zari zisanzwe. Travail en profondeur (ntiyakozwe) ahubwo habaye kwirukanka. Gusohora communiqué ngo « turakora ». Twagerageje gufata mu nn.. ariko biranga. Bashakaga ko byihuta, babona VK afite amafaranga bakumva ari muri Amerika azabafasha bikihuta. Hari uwaje kumbwira ngo « erega mwajwemo ». Bashakaga rassemblement, kutagira uwo baheza ariko bagaheza abadémocrates. Bumva ko gufatanya na ex-FAR ari ko karusho ugereranyije na Kayibanda, Habyarimana na Kagame banze gushyikirana n'uwo bahanganye. Ikibazo cya Démocratie mu ishyaka imbere ntibashakaga ko kivugwa kandi ari cyo cy'ingenzi. Mbere nari muri « Rwanda Notre Avenir » bansaba kujya mu nzego z'Imbaga y'Inyabutatu. Nemeye kubaha caution ariko nsaba ko hashyirwaho programme d'activités clair (gahunda yibikorwa isobanutse, débats/impaka, visites, discussions/ibiganiro, etc) kugira ngo ishyaka (igitekerezo cyo kugarura ubwami) rikomere. Abantu bumvishwe ko ubwami na démocratie bitazirana. Ko ubwami ari bwo buryo bwo kuyobora igihugu dusigaranye kubera ko za republika ziza ari imputu cyangwa intutsi.
Icya mbere twagombaga gusobanura, mu ntera ya kabiri tugahura n'amashyaka agendera kuri démocratie (izira igitugu, intwaro etc) kubera ko ingufu zikoreshwa n'abatazifite mu by'ukuri.
Gufatanya n'abantu bo mu mitwe yitwara gisirikare cyangwa mu mashyaka afite ingabo (umwe umwe cyangwa muri rusange) byari kuza nyuma abakorera muri demokrasi bamaze gukomera.
Ntabwo nashatse guterana amagambo na bagenzi ba njye (bamaze kujya mu Gihango) kubera ko nari nzi neza imikorere ya bo, bashoboraga guharabika umuntu bagira ngo abantu bamukureho ikizere kandi bashoboraga kumuhamagara bakavugana, bakandika ukuri.
Courant démocratique na courant monarchiste zizageraho ziyorganize, impaka ku Rwanda zizakomeza, tuzazikomeza.
Bigitangira iyo batajya mu byo gutanguranwa (Imbaga ngo yaba yarashinzwe kubera ko ARENA yari igiye kujyaho) groupe y'i Buruseli n'iyo muri Amerika bashoboraga gufatanya, bagatangirana. Ni yo mpamvu abantu bavuga ngo twajwemo na FPR.
Bashyira umukono ku masezerano y'Igihango bari bizeye ko bazabona ubushobozi bwinshi (amafaranga, uruvugiro,...) kubera ko FDLR yari imaze kubonana na Kofi Anan.
Buri gihe bumvaga ko ibintu bibacitse bagatanguranwa.
Message umwe mu bavuye mu Nyabutatu yandikiye ukiyirimo
« Ndi mwebwe nakwibaza igituma abantu benshi bali mu Mbaga bayivamo aho gushaka gusobanura impamvu mwagiye mu "gihango".
Ndi mwebwe nakwibaza ukuntu Imbaga izakora abantu benshi bali muli Komite barasezeye. Ndi mwebwe nakwibaza ukuntu nzongera kubona abantu barenze batatu bagize Komite.
Ndi mwebwe nakongera nkibaza ukuntu nzashobora gukorana n'andi mashyaka azi ko ntaho mpagaze igihe nta bayoboke nkigira.
Ndi mwebwe nakongera nkibaza aho nzongera kugira ijambo kandi abo nitwazaga kugirango ndigire baranteye utwatsi.
Ndi mwebwe nakwibaza niba ali abo nakoranaga na bo batanyumva cyangwa niba ali njye ukeka ko abandi ali ibicucu bitazi ubwenge ku buryo bagomba kuyoborwa buka.
Nakongera nkibaza niba abanyarwanda bataraciye akenge ku buryo batagishaka za "humiliza nkuyobore".
Reka nongere mbabaze: Muzaharanira demokarasi mute mutayemera, ngo munayubahilize muli bake mwitwa ko muli hamwe? Byaba bitaniye he n'abo muvuga ko murwanya batemera ko hagira ugira ibitekerezo batamwemereye kugira? Muzicara muli babili cyangwa batatu mwemeze ko ali uko bili kandi buli wese akagomba kubibona gutyo byanze bikunze?
Ese n'iyo igitekerezo cyanyu cyaba ali cyo cyiza, mubona ko bihagije mudashoboye gusobanulira abandi ko ali byo? Ese umunsi mwategetse abarenze abo mu mashyaka yanyu, murumva utazagendana na mwe azacirwa uruhe?
Tugaruke ku Gihango cyanyu. Ese harya Kajeguhakwa ni umuhuza wa nde (na) nde? Ese amashyaka mukorana muli icyo "gihango", ahagaraliye nde na nde?
Tuvuge nk' Imbaga, yatumwe na nde? Ese abayihagaraliye mu mishyikirano yashyizeho "Igihango" bumvaga ko batumwe na nde kandi twali twarabiyamye ko ntawe ugomba gufata" engagement de grande importance" (icyemezo gikomeye) bitabanje gucocwa bihagije n'abayoboke?
Ese ko twali twarumvikanye ko nta "lutte violente" (gukoresha ingufu)dushaka, mwatangazwa mute n'uko abadashyigikiye ko amaraso y'umunyarwanda yazongera kumeneka ku mpamvu za politiki batabakulikira igihe mwifatanyije n'abashaka indwano( groupes politico-militaires)? »


text:
Hari umwana w'umukobwa, akitwa Nyiranda. Yari yarajujubije ababyeyi be. Bamusigaga ku rugo akiba inzoga cyangwa amata, bamubaza uwakoze ibyo ati « simbizi.» Kandi ibintu ari we wabiyogoje! Bagira ngo babitse ibiryo by'abana bato akabirya; nyina yamubaza, akavuga ko atazi uwabyibye!
Bityo mbese ugasanga igihe cyose uwo mwana akunda gukorakora, kunyukura utuntu twose, gupfundura inkono n'ibindi. Ishyerezo ariko baza kumutaruraho iyo ngeso. Ako kamenyero yari yarafashe akiri muto, kaza kumuviramo ingeso atazikura!
Ababyeyi be ntako batagize ngo bayimuceho, ariko bikaba guta inyuma ya Huye! Ndetse yamubayemo akarande, ababyeyi be, rubanda, abo bigana bose, baje kumenya ko Nyiranda agira akaboko karekare!
Mu museso wa kare ababyeyi baramubyutsaga ngo ajye mu ishuli; aho rubanda akabaduka atagombye kugundira ikirago nk'uko abana bamwe bakunda kubigira! Nyiranda agakaraba agatima kari ku biti by'amacunga byari iruhande rw'inzira yanyuragamo ajya mu ishuli. Ndetse n'adahishije yapfaga guca! Bigatuma akererwa ishuri. Umwarimu yamubaza icyamukerereje, Nyiranda akamusubiza ko ababyeyi bari bamutumye. Mbese ari bo, ari n'umwarimu we, ntawamenyaga aho Nyiranda akerererwa.
Ishyerezo Mwarimu wa Nyiranda na we aza kumenya ingeso ye. Ababyeyi be bo bari barayitahuye kera, kuko bari basigaye bamugenzura! Bajya kugira aho bajya bagakinga inzugi zose, akarusigara inyuma. Umwana atangira kunanuka kubera gushukura, yaryaga ibyo bamugaburiye, ntibimubuze kugira umururumba, ntahage, agahora ahagaritse agatima.
Umunsi umwe, nyina aza kwibagirirwa imfunguzo imuhira. Nyiranda azibonye ati « natanzwe!» Agufatira imfunguzo vuba vuba akebaguza, maze akugira mu nzu, aho nyina yakundaga kubika ibintu, ahumira ku gikombe cyuzuye umuti wari ugenewe kwica isazi ati « reka mbanze nirenze aka gakombe, mbone kwitonda ! Na njye ndore ye! Aho mama angejeje no kunkingirana kwe!»
Mu gihe atangiye kugotomera, nyina aba arakinguye. Nyiranda akubitwa n'inkuba! Nyina amukubise amaso ati «aho murabona! Sinakubwiye ubusambo bwawe! Ubwo burozi urabukizwa n'iki? Wari uyobewe ko ari umuti so yazanye wo kwica isazi? Mbese ubundi urinda kwiba ari uko wabuze icyo urya? Hari undi tuvunikira utari wowe? Uri intezarubwa!»
Nuko nyina atangira gutabaza abahisi n'abagenzi, ashaka uwamurangira umuti wo kumurutsa. Muri bo haboneka umwe w'inararibonye, amurangira amata ho umuti. Amutegeka kumuha menshi ngo yijute.
Bakimara kuyamuha, umwana arushaho kugira iseseme no kumererwa nabi mu nda, nuko sinakubwira acisha hasi no hejuru! Nyamara ariko ntibyamubuza gukomeza kumererwa nabi, amara igihe kirekire atajya mu ishuri, arahira kuzongera kurya icyo adahawe.
Igitekerezo cya Nyiranda
Labels: imigani, imigani y'ikinyarwanda
No comments:
Subscribe to: Post Comments (Atom)


text:
Niki cyaba gitera kumera uruhara?
Uruhara ni bumwe mu buryo bwo gutakaza umusatsi ku bagabo. Ubushakashatsi bw’ikigo cyo muri Amerika cy’ita ku buvuzi (U.S. National Libray of Medicine) kivuga ko 50% by’abagabo bose bari mu kigero cy’imyaka 50 bakunze kumera uruhara.
Ese ni iki gitera kumera uruhara?
Kimwe mu bitera kumera uruhara harimo uruhererekane mu miryango cyangwa kuba mu bisekuru by’iwanyu harimo abagira uruhara. Ikindi ni uko imisemburo igira uruhare mu kugenzura uko umusatsi ukura iba itagikora neza .
Buri musatsi wo ku mutwe wawe uba ufite agace ukuriramo. Iyo umugabo amera uruhara,urwo ruhererekane rukuza umusatsi ruba rwatangiye gucika intege , hagatangira kumera udusatsi tugufi kandi tunanutse. Ibi birangira n’ubundi uru ruhererekane rutagikora bityo ntihagire undi musatsi wongera kumera muri ako gace.
Uruhara rwo mu ruhererekane rw’imiryango nta ngaruka rugira. Ariko hari igihe uruhara rushobora gutera ingaruka zikomeye harimo nka kanseri, zimwe mu ndwara zo mu muhogo n’izindi. Ni byiza kujya kureba muganga igihe utangiye kugenda utakaza umusatsi nyuma yo gufata imiti cyangwa igihe ufite ibindi bibazo by’ubuzima. Inzobere mu buzima bashobora gusuzuma icyo kibazo cyo gutakaza umusatsi bakamenya niba bituruka mu ruhererekane rw’imiryango cyangwa niba giterwa n’ibindi bibazo by’ubuzima cyangwa ibibazo by’imirire.
Ese ni ayahe mafunguro wafata akagufasha kudatakaza umusatsi?
1.Kurya ubuki: Gukoresha ubuki bizana ingaruka nziza mu gukuza umusatsi. Mu bushakashatsi bwakozwe bwagaragaje ko 90% bw’abakoresheje ubuki mu gihe cy’ibyumweru bine byagabanyije ibyago byo kugenda umuntu atakaza umusatsi.
2.Kurya ibinyampeke: Ibinyameke nabyo byifitemo ubushobozi bwo kurinda umusatsi gutakara.
3.Epinari: Epinari ni nziza kuyikoresha kuko yifitemo ubushobozi bw’ubutare , ikagira na vitamini C byose bitunga umusatsi.
4.Amavuta: Amavuta akenshi y’ibihwagari afasha kurinda gutakaza umusatsi.
5 . Amagi: Amagi yifitemo vitamini B ifasha gukuza umusatsi ikanawukomeza. Iyo udafite vitamini ihagije bitera gutakaza umusatsi. Ushobora kandi kurya avoka kugira ngo wongere izo vitamini.
5.Beterave : Beterave zifitemo ubushobozi bwo kurinda gutakaza umusatsi. Iyo uyiriye ifasha imiyoboro izana umwuka mwiza n’ibiribwa bitunga umusatsi.
Ese ninde wibasirwa cyane?
Kumera uruhara bishobora gutangira mu myaka y’ubugimbi ariko rukunze kwibasira cyane cyane ku bagabo bakuze, uko imyaka igenda yiyongera niko bamera uruhara. Ikindi kandi abantu benshi bafite uruhara mu miryango yabo baba bafite ibyago byinshi byo kurugira.
Ese uruhara rushobora kwirindwa?
Nta buryo buzwi burinda kumera uruhara. Ikindi cyagaragaye nuko umunaniro ukabije ushobora gutera uruhara. Ukwiye kugabanya siteresi(sterss) , ugashaka imirimo yatuma uruhuka, nko kugenda n’amaguru, kumva uturirimbo dutuje, kandi ukajya ufata igihe uri mu bintu bishimisha.
Source: www.healthline.com
[email protected] agakiza.org


text:
Rusizi: Barasaba Leta kubishyuriza umushoramari wabambuye asaga miriyoni 43
Abanyamuryango ba Koperative Gisuma Coffee, y’abahinzi ba kawa iherereye mu Murenge wa Giheke mu karere ka Rusizi, barasaba ko ubuyobozi bwabafasha kubishyuriza umushoramari Habiyambere Giome ufite Campany yitwa HIDDEN WEALTH , wabambuye miriyoni mirongo ine n’ibihumbi magana atandatu. (43,158,600 frw).
Aba bahinzi ba Kawa basobanura ko uyu rwiyemezamirimo yabaguriye kawa zabo mu mwaka wa 2016, bagirana amasezerano y’uko azabishyura nyuma y’icyumweru kimwe gusa, none hashize imyaka ibiri amaso yaraheze mu kirere.
Banavuga ko banyuze ku buyobozi buhagarariye amakoperative mu Karere ka Rusizi ngo bubakorere ubuvugizi bishyurwe, ariko bikarangira ntacyo ubuyobozi bwabo bubamariye.
Ibi ngo byabagizeho ingaruka zikomeye bihungabanya imibereho yabo, kuburyo ibigo by’imari byenda guteza ibyabo cyamunara kubera kubura aho bakura amafaranga yo kwishyura amadeni babifashemo.
Abandi bavuga ko kutishyurwa n’uyu Rwiyemezamirimo, byabahungabanyije mu bukungu bikanahungabanya n’imiryango yabo, aho abana bahise bacikiriza amashuri ndetse no kubona ubwisungane mu buvuzi bikaba ari ikibazo.
Nsengiyumva Jean Pierre yagize ati” Ingaruka zo ni nyinshi urebye. Nari ndimo umwenda wa Banki rwiyemezamirimo atwambuye binanira kuwishyura, ku buryo byanteje ubukene bukabije amatungo mu rugo ndagurisha ariko biranga sinabasha kwishyura ngo ndangize iryo deni.”
Muguru Gilbert na we agira ati” Turasaba ko Leta yadufasha ikatwishyuriza uwo muntu kugira ngo, abantu dufite amadeni ya banki twishyure. Ubu banki ikomeza kuduca inyungu bishobora kuzarangira n’ibyacu bitejwe cyamunara kubera ko twabuze ubwishyu.”
Kigali Today yifuje kuvugana n’uyu Rwiyemezamirimo Habiyambere Giome uvugwaho ubwambuzi, igerageza kumuhamagara kuri telefoni, ariko inshuri zigera ku 10 yamuhamagaye rimwe yarasonaga ntiyitabe ubundi ikaba itari ku murongo.
Umuyobozi w’akarere ka Rusizi wungirije ushinzwe ubukungu Kankindi Leoncie, avuga ko batari bazi iki kibazo ariko ngo bagiye kwegera aba bahinzi kugira ngo bumve uko giteye bagikurikirane.
Yagize ati Ati “Abo bahinzi ntabwo bigeze begera ubuyobozi kugirango icyo kibazo gishakirwe ibisubizo, ikindi tugira itsinda rishinzwe amakawa rikora inama buri gihembwe rikareba ibibazo byose biri muri urwo rwego. Numva icyo twakora twabegera tukamenya uko icyo kibazo kimeze kigashakirwa igisubizo.”
Koperative Gisuma Coffee igizwe n’abanyamuryango 180 harimo abagabo 112 n’abagore 78, batangiye iyi koperative muri 2009 muri Gashyantare.


text:
Agashya i Manhattan
Agashya i Manhattan
Mu Ugushyingo 2011, i Manhattan itsinda ry’Abahamya ba Yehova ryatangije gahunda yo kugeza ubutumwa bwo muri Bibiliya ku bantu, ryifashishije inyandiko zifite amafoto meza ryashyiraga ku meza no ku tugare. Iyo gahunda irimo kubera mu gace ko mu majyepfo k’umugi muto wa kera wa Manhattan uri muri New York, uhoramo urujya n’uruza rw’abantu.
Uwo mugi bawugabanyijemo amafasi ane. Buri fasi iba ifite ahantu hatandukanye hashyirwa ameza n’utugare, aho abahisi n’abagenzi banyura. Ayo meza aba ariho ibitabo by’imfashanyigisho za Bibiliya, hari n’ababwirizabutumwa bashinzwe kwakira abantu. Bikunda gushyirwa ahantu abagenzi babarirwa mu bihumbi mirongo bahurira buri munsi.
Aho hantu, abantu bashobora kuhabonera ibisubizo Bibiliya itanga ku bibazo byinshi bibaza. Abihuta bashobora gufata igitabo bakigendera, bakaza kugisoma nyuma.
Ibyo bitabo biboneka mu ndimi zitandukanye. Iyo umuntu atabonye igitabo cyo mu rurimi yifuza ashobora kugisaba, akazaza kugifata nyuma yaho.
Abantu benshi, harimo n’abayobozi, bishimiye iyo gahunda. Hari umukuru w’abapolisi, wavuze ati “kuki mwari mwaratinze? Uzi ko mufite ibintu byose dukeneye!”
Hari undi muntu wabonye igitabo Ni iki mu by’ukuri Bibiliya yigisha yihitira, maze arahagarara. Yavuze ko yari yabonye abantu mu muhanda basoma icyo gitabo, yibaza ahantu bagikuye. Icyo gihe yari abonye aho ibyo bitabo byavaga.
Hari umusore wamaze ukwezi n’igice aca iruhande rw’ayo meza buri munsi agiye ku kazi, maze umunsi umwe ahageze arahagarara, aravuga ati “ndifuza ko mumfasha.” Abari bashinzwe kwakira abantu bishimiye kumufasha. Bamuhaye Bibiliya maze banamwereka uko yayifashisha ikamugirira akamaro.
Abagenzi bagiye bahaca maze bagahagarara, bakaganira n’abo bantu ku ijambo ry’Imana. Mu kwezi kumwe gusa, iyo gahunda ibera i Manhattan yatumye abantu bahabwa amagazeti 3.797 n’ibitabo 7.986.


text:
Ibibazo bishingiye kuri Bibiliya
Ni nde mu by’ukuri utegeka iyi si?
Abantu benshi batekereza ko Imana y’ukuri ari yo itegeka iyi si. Ariko se ibyo biramutse ari byo, isi yaba yuzuye imibabaro (Gutegeka kwa Kabiri 32:4, 5)? Bibiliya ivuga ko isi iyobowe n’umubi.—Soma muri 1 Yohana 5:19.
Byagenze bite kugira ngo umubi ayobore isi? Abantu bagitangira kubaho, hari umumarayika wigometse ku Mana, maze atuma umugabo n’umugore ba mbere na bo bayigomekaho (Intangiriro 3:1-6). Bombi bahisemo kumvira uwo mumarayika wigometse ari we Satani, bemera ko abategeka. Icyakora, Imana Ishoborabyose ni yo yonyine ifite uburenganzira bwo gutegeka. Ariko nanone, ishaka ko abantu bemera gutegekwa na yo babitewe n’uko bayikunda (Gutegeka kwa Kabiri 6:6; 30:16, 19). Ikibabaje ni uko abantu benshi bayobye, bagahitamo gutegekwa n’umubi, nk’uko umugabo n’umugore ba mbere babigenje.—Soma mu Byahishuwe 12:9.
Ni nde uzakemura ibibazo by’abantu?
Ese Imana izakomeza kwihanganira ubutegetsi bubi bwa Satani? Oya. Izakoresha Yesu kugira ngo ivaneho ibibi byose Satani yateje.—Soma muri 1 Yohana 3:8.
Yesu azarimbura Satani akoresheje imbaraga Imana izamuha (Abaroma 16:20). Nyuma yaho Imana izategeka abantu, bongere kugira ibyishimo n’amahoro Imana yari yarabateganyirije mbere.—Soma mu Byahishuwe 21:3-5.


text:
Barindwi barimo Abarundi babiri bahawe ubwenegihugu bw’u Rwanda
Abantu barindwi batuye mu Karere ka Nyarugenge mu Mujyi wa Kigali bahawe ubwenegihugu bw’u Rwanda kubera ko bashakanye n’Abanyarwanda.
Umuhango wo kubaha ubwenegihugu bw’u Rwanda wabaye kuri uyu wa kabiri tariki 16 Gicurasi 2017.
Abo bahawe ubwenegihugu ni Abarundi babiri, Abanyekongo (DRC) babiri, ukomoka muri Senegal umwe, n’abakomoka mu Bubiligi babiri. Bagizwe n’abagabo batatu n’abagore bane.
Abahawe ubwenegihugu bose uko ari barindwi,barahiriye kuba Abanyarwanda no kubahiriza amategeko igihugu kigenderaho, buri wese yarahiye mu rurimi rumworoheye mu zikoreshwa mu Rwanda.
Ni indahiro yakiriwe n’umuyobozi w’Akarere ka Nyarugenge, Kayisime Nzaramba, akaba n’umwanditsi w’irangamimerere.
Uwitwa Nadia Nahimana ukomoka i Burundi avuga ko icyamuteye gusaba ubwenegihugu bw’u Rwanda ari ukubera ko yashakanye n’umugabo w’Umunyarwanda.
Agira ati "Ndishimye cyane, nifuzaga kuba Umunyarwandakazi, kandi nkaba nkunda n’igihugu cy’u Rwanda, nkibamo, kandi ndacyishimiye."
Guissard Jean Luc Rosi Jules Ghislain, ukomoka mu Bubiligi, ariko amaze imyaka itatu mu Rwanda aho akora akazi ko kwigisha mu mashuri yisumbuye, yakoresheje ururimi rw’Ikinyarwanda ashimira abayobozi b’u Rwanda bamuhaye ubwenegihugu.
Agira ati "Ndishimye cyane, u Rwanda ni igihugu cyanjye cya kabiri! Mfite umugore w’Umunyarwandakazi, u Rwanda ni igihugu cyiza, n’abantu baho ni beza."
Umuyobozi w’Akarere ka Nyarugenge, Kayisime Nzaramba, yishimiye abahawe ubwenegihugu bw’u Rwanda, abahamagarira kugaragaza uruhare rwabo mu guteza igihugu imbere, bitabira gahunda za Leta bakanazubahiriza nk’abandi Banyarwanda bose.
Agira ati "Uyu ni umunsi w’ibyishimo mu Karere kacu ka Nyarugenge kuko mu baturage twari dusanzwe dufite bangana n’ibihumbi 284 na 300 basaga, kuba hiyongereyeho abaturage barindwi, ni imbaraga ziyongereye, ni amaboko yiyongereye mu karere.
Ndetse bazagira n’uruhare mu iterambere ry’abaturage bacu n’imbereho myiza yabo."
Akomeza avuga ko kuba abanyamahanga basaba kandi bagahabwa ubwenegihugu bw’u Rwanda ari ikimenyetso cy’imiyoborere myiza.
Ibitekerezo ( 1 )
turabakiriye mu kuba abanyarwanda bafatanye natwe kubaka igihugu.Ariko turabaza Gasabo District yo izakira ryari ababisabye ko harimo ababyeyi bacu.


text:
Ivugurura mu Itorero rya Kristo ku isi ryakozwe na Martin Luther tariki ya 31 Ukwakira 1517 i Wittenberg mu Budage mu cyiswe “La Reforme Protestante”. Kugeza ubu imyaka 500 irashize kuva habayeho iryo vugurura ryatangijwe na Martin Luther witandukanyije na Kiliziya Gatulika akajya gutangiza idini ry’Abaprotesta.
Uyu mwaka wa 2017, Abaprotestanti ku isi bawugize umwaka wo kwizihiza iryo vugurura, kandi buri gihugu cyangwa akarere gahuza ibihugu birenze kimwe, bagiye bahitamo amatariki yo kwizihiza iyo sabukuru. Rev. Dr. Rugambage umunyamabanga mukuru w'Inaam y'Abaprotestanti mu Rwanda (CPR) yatangaje ko amatorero y'Abaprotestanti mu Rwanda yahisemo kwizihiza iyo yubile y'imyaka 500 tariki 10 Ugushyingo 2017 ku rwego rw'igihugu, mu birori bizabera kuri Dove Hotel ku Gisozi kuva saa mbiri n'igice za mu gitondo. Nyuma yaho buri torero rizihitiramo itariki bazizihirizaho iyi yubile mu matorero yabo nkuko abayobozi ba CPR babotangarije abanyamakuru.
Abayobozi ba CPR batangaza byinshi kuri iyi Yubile
Insanganyamatsiko y'iyi Yubile y'imyaka 500 ni 'Ukwemera ko ijambo ry'Imana ari ryo ryonyine rufatiro rukomeye rw'imihindukire yuzuye y'umuntu'. Nkuko CPR ibisobanura, ivugurura ni ijambo risobanura kugira ubutwari bwo kuzana impinduka. Intego rusange y'iyi yubile y'imyaka 500 ni ugushimira Imana ko kubera ivugurura, abantu bagejejweho Bibiliya ngo bayisome, bayisobanukirwe neza kandi bayigenderemo bashimwa n'Imana.
Nkuko bitangazwa na Perezida w'Inama nkuru y'Abaprotestanti mu Rwanda (CPR), Musenyeri Birindabagabo Alex, indi ntego igamijwe mu kwizihiza iyi Yubile, ugushimira Imana kandi ko ivugurura ry'itorero rya Kristo ryazanye impinduka nziza n'iterambere muri Kiliziya Gatorika y'i Roma n'amatorero y'Abaprotestantu, rigahindura isi mu buryo bugaragara. Ingero zimwe ni ukugira Bibiliya mu ndimi z'abayisoma, uburezi rusange, ubuzima/ubuvuzi, ivugabutumwa n'iterambere ryuzuye ry'abatuye isi. CPR ivuga ko iyi sabukuru izafasha abantu kumenya amateka n'akamaro k'ivugurura mu kubaka ubwami bw'Imana mu bantu b'iki gihe no mu gihe kizaza.
Musenyeri Birindabagabo Alex
Abantu 2000 gusa ni bo bazitabira ibirori bizabera mur Dove Hotel
Abantu ibihumbi bibiri gusa ni bo bazitabira Yubile y'imyaka 500 y'ivugurura ry'Itorero rya Kristo mu birori bizabera muri Dove Hotel tariki 10 Ugushyingo 2017. Muri bo harimo; Abayobozi b'amatorero n'imiryango bagize CPR, ayandi matorero ya Gikristo, amadini yizera Imana, abayobozi mu nzego za Leta, imiryango mpuzamahanga, abayobozi b'imirimo n'ibigo by'amatorero, abafatanyabikorwa n'inshuti z'amatorero agize CPR. Abayobozi ba CPR babajijwe impamvu ibi birori bizitabirwa n'abantu bacye ugereranyije n'abakristo bagera kuri miliyoni 6 babarizwa mu matorero agize CPR, batangaza ko, muri uyu mwaka wa 2017, iyi sabukuru y'imyaka 500 izakomeza kwizihizwa mu matorero bitewe n'itariki buri torero rizahitamo.
Incamake y'amateka ya Martin Luther watangije iri vugurura
Martin Luther yari umupadiri w'umwarimu w'iyobokamana mu Budage. Yigishaga Theologiya y'ibitabo by'isezerano rishya rya Bibiliya cyane cyane inzandiko z'intumwa Pawulo. We n'abanyeshuri be bamaze gusesengura iyo theologiya, bakanayigereranya n'imiyoborere n'imikorere y'ubutegetsi bwa Kiliziya (urugero rwo kugurisha indulugensiya), bateguye ingingo 95 bazimanika nijoro ku rugi rwa Cathederale nkuru ya Wittenberg mu Budage, bucya haba umunsi w'Abatagatifu bose, tariki ya 01 Ugushyingo 1517.
Idini ry’Abaprotestanti ryageze mu Rwanda mu mwaka wa 1907 rihereye ahitwa i Zinga mu cyahoze ari muri Komine Rukira mu Ntara y’Iburasirazuba, aho iri dini ryashinze umuganda ni i Gahini. Amwe mu mateka ahora yibukwa muri aka gace ni ububyutse bwahabereye mu mwaka wa 1930 bwasize abatari bake bakijijwe ndetse kugeza n'uyu munsi ngo ubwo bubyutse buracyahari nkuko Musenyeri Birindabagabo Alex umuyobozi wa CPR yabitangarije abanyamakuru.
Umunyamabanga mukuru wa CPR, Rev Dr Rugambage Samuel


text:
BACUNGUZI, BACUNGUZIKAZI, NSHUTI Z’URUGAGA FDLR, BAVANDIMWE DUSANGIYE GUPFA NO GUKIRA.
Nyuma y’igikuba cyaducitsemo biturutse ku bugambanyi bwa bamwe mu bayobozi b’Urugaga, bigatuma bamwe mu Bacunguzi bigumura ariko bakaguma muri Kongo, abandi bagahitamo kwishora mu Rwanda, ndetse abandi bakaba basa n’abari mu rungabangabo, IMANA yakomeje kutugaragariza ko ariyo NYIR’URUGAGA FDLR kandi ko ikiyikomeyeho, ikiyifiteho umugambi ukomeye.
Munyemerere mwebwe mwese mukomeje umutsi, mbashimire byimazeyo ubutwari mutahwemye kugaragaza ku rugamba no kuba muhora muzirikana umunota ku wundi ko Urugaga FDLR ariyo mizero y’abanyarwanda batsikamiwe n’ingoma ngome kirimbuzi y’igitugu ya FPR-Inkotanyi irangajwe imbere na Paul Kagame kuva yafata ubutegetsi muri Nyakanga 1994.
Uwo mwanzi gica ntiyigeze agoheka na limwe kuva FDLR yabaho ashaka kuyirimbura no kuyitsiratsiza ngo abonereho kuburizamo ugushaka kw’IMANA kuri yo. Na bariya bigumuye kuri FDLR twavuze haruguru ni umupangu wa Paul Kagame wabakoresheje hejuru y’amafranga atari make yabashukishije kugira ngo babibe amacakubiri n’ivangura mu RUGAGA ashingiye ku turere Rukiga-Nduga kuko yamaze kwibonera neza ko intambara y’amasasu n’amarozi ntacyo iteze kuzamugezaho.
Uko byagenda kose tuzi ko IMANA iturwanirira amanywa n’ijoro idashobora gutsindwa. Gusa tumenye ko iby’IMANA bishobora gutinda ariko ntibihera.
Twirinde kurambirwa kandi dushikame ku murimo.
Amateka y’Abisiraheri atubwira kandi akatwibutsa ko igihe cyose babaga basumbirijwe ku rugamba no mu yandi makuba, bacaga bugufi, bakibabaza, bagatakambira IMANA, bakabikora nta buryarya babikuye ku mutima, IMANA yahitaga ibatabara itazuyaje.
Dore natwe turi mu bihe bikomeye cyane cyane Abacunguzi n’Abacunguzikazi bari mu mashyamba ya Kongo bagoswe n’umwanzi impande zose, nimucyo dutere ikirenge mu cy’abakurambere bacu maze twigomwe byose, dufate iminsi itatu y’amasengesho, duhereye kuwa 07 kugeza kuwa 09 Ukuboza 2016 dusabe IMANA kugira ngo yongere itugoboke iburizemo imigambi mibisha umwanzi adahwema gupangira Urugaga FDLR ngo arutsiratsize maze abone gutuza.
Ibyifuzo byo gushyira imbere y’IMANA:
- GUSABIRA INGABO ZACU KUGIRA NGO NYAGASANI AZAMBIKE IMBARAGA, UBUTWARI N’IGITINYIRO.
- GUSABIRA ABAYOBOZI B’URUGAGA GUKOMERA KU MURIMO NO KURUSHAHO KUZUZANYA.
- GUSENGERA URUGENDO RUGORANYE TURIMO.
- GUSABA IMANA KUGIRA NGO ABANZI BACU BADUHINDUKIRIRE.
- GUSENGERA IGIHUGU CYA KONGO KUGIRA NGO KIDUFASHE KUVA MU KAGA TURIMO.
Aya masengesho azaherekezwa no kwiyiriza kugeza saa kumi n’ebyiri z’umugoroba, kandi abayobozi b’amadini (amatorero) anyuranye n’amakoraniro y’abasenga (groupes de prières) barasabwa kuzabigiramo uruhare bakora gahunda ziboneye z’aya masengesho.
Isezerano ry’IMANA riraharanirwa, twese twumve ko tutagomba kwidehera, kandi ko IMANA ifasha uwifashije.
IMANA NYIRIMITSINDO ibahe umugisha.
Bikozwe kuwa 24 Ugushyingo 2016
(Sé)
BYIRINGIRO Victor
General Major
PRESIDENT ai wa FDLR


text:
Dore ibintu 6 wakwimenyereza bigatuma utera imbere imbere mu buzima bwawe muri 2018
Not entirely. Iyo ubajije abantu bo mu mpande zitandukanye zisi icyabafashije gutera imbere usanga bakubwira ko bakundaga ibyo bakora. Imico yawe ni kimwe mu byatuma utera imbere. Iyo ukora ibintu kandi ukaba ubikunze bituma ugera ku yindi ntambwe.
Dore imwe mu mico yagufasha kugira icyo ugeraho.
1. Soma mbere yo kwandika cyangwa gukora
Ushobora gusoma igitabo cyiza, urugero nka bibiliya ni uyishishikarira cyangwa igitabo cyose ukunda . Iyo ubigenje utyo uba uri kugaburira ubwonko bwawe, ibyo bizatuma ubwonko bwawe butera imbere maze bukajya butekereza neza.
2. Jya ubyuka ku isaha imwe buri munsi.
Iyo wasinziriye neza bituma ubyukana imbaraga. Ibyo bishobora kugufasha gukora akazi neza, ariko buri gihe jya ubyukira ku isaha imwe.
3. Buri gihe jya urangiza ibintu wateganyije gukora.
Ni byiza kwihingamo umuco wo kurangiza ibintu wateganyije kurangiza mu gihe runaka. Ntabwo byaba ibintu byiza ukoze ibintu maze ukabihagarika bitarangiye nta mpamvu ifatika. Iyom urangiza ibyo wagambiriye gukora bituma utera imbere mu buzima bwawe.
4. Jya ukora urutonde ruto rwibyo gukora ndetse nigihe bigomba kuba byarangiye.
Ushobora gukora urutonde rwikintu 1 cyangwa 2 byingenzi ugomba kurangiza mbere yibindi. Iyo umaze kurangiza ubona gukora ibindi.
5. jya ugira ajenda wandikamo ibyo uteganya gukora,igihe uzabikorera ndetse nibijyanye nakazi.
Jya ugira ikayi cyangwa ajenda wandikamo ibitekerezo bishya nigihe uzabikorera. Ushobora kwandikamo nibitekerezo bishya bije mu bwenge bwawe. Jya ukora urutonde rwibyo ushaka gukora , intego zawe,ndetse nindoto zawe.
6. Jya upima ibintu byose.
Buri kintu uteganya gukora, jya ugipama. Niba ufite ibintu ukabigurisha jya ubibara kandi ubyandike ahantu bizagufasha gutera imbere.
————————————————————————————————
www.kigalilife.co.rw ni urubuga rugufasha kugurisha ibyo utunze , imodoka, ibibanza,ibikoresho byo mu rugo , ibikoresho bya electronic,….
ushobora kujya kuri www.kigalilife.co.rw ugafunguzaho account maze ukabasha kwamamaza ku buntu
-Ushobora no kwamamazaho ibyo ukora ku buntu,
– Niba ushaka kujya muri group ya Facebook ya KIGALILIFE KANDA AHA
-Niba ushaka tujya kuri page yacu Ya FACEBOOK KANDA AHA
– Niba ushaka kureba amafoto y’ibigurishwa kuri INSTAGRAM kanda AHA udukurikire
-Kuri TWITTER wadukurikira kuri UKANDA AHA
0783515900,0728703370,0733515900
info@kigalilife.co.rw
KORA SHARE KU NCUTI ZAWE no Mu ma Group UBAMO.
CONTACTS: +250783515900(whatsup)
+250728703370
+250733515900
niemile@kigalilife.co.rw
skype:emile.niyonzima1
3006 total views, 3 today